1 Timothi 6 ABK\nDysk an taklow ma ha'ga ynnia. 3Piwpynag a dhysko ken, ha na assent dhe lavarow yagh agan Arloedh Yesu Krist ha'n dyskas yw yn akord gans sansoleth, 4yw goethus, heb konvedhes travyth, mes yma dhodho hwans anyagh dhe dhadhlow ha dhe dhisputyansow a-dro dhe eryow. Dhiworth an taklow ma y teu avi, strivyans, kabel, gogrysyow drog, 5ha'n dadhlow heb worfenn a dus legrys aga brys, ha'n gwir kemmerys dhiworta i, a dyb sansoleth dhe vos mayn rag kavoes gwayn arghansek.6:5 War-lergh re a'n dornskrifow yma dhe dhiwedh an wers Omdenn dhiworth tus a'n par ma. 6Mes gwayn meur yw sansoleth war-barth gans bos kontentys. 7Rag ny dhresen travyth dhe'n bys ma, ha ny6:7 ha ny: War-lergh re a'n dornskrifow ha kler yw na. yllyn doen travyth yn-mes. 8Mes mars eus genen boes ha dillas, kontentys vydhyn gans an re ma. 9An re a vynn bos rych a goedh yn temptyans ha maglenn ha lies tebel-ewl gokki ha drog a wra dhe dus beudhi yn terroes ha diswrians. 10Rag fenten pub drog yw kerensa mona ha der an hwans ma nebes tus res eth yn sowdhan dhiworth an fydh ha gwana aga honan gans lies galar.\n11Mes ty, a dhen Duw, fi dhiworth an taklow ma ha ke war-lergh ewnder, sansoleth, fydh, kerensa, perthyans, klorder. 12Striv strivyans da an fydh; gwra synsi an bewnans heb diwedh may feus gelwys dhodho ha may hwrussys professyans da anodho a-dherag lies test. 13My a worhemmynn dhis a-dherag Duw a re bewnans dhe bup-tra ha'n Arloedh Yesu Krist a dhustunias gans professyans da a-dherag Pontius Pilat, 14may hwitthi an gorhemmynn heb namm, heb keredh, bys yn omdhiskwedhyans agan Arloedh Yesu Krist. 15Hemma, y'n termyn ewn, a wra ev diskwedhes, an unn Pennsevik benniges, Myghtern myghternedh, hag Arloedh arlydhi, 16neb yn unnsel yw anvarwel, neb a drig yn golow na yllir dos nes dhodho; neb na wrug denvyth y weles na ny yll denvyth y weles. Dhodho ev re bo enor ha galloes bys vykken. Amen.\n17Gorhemmynn dhe'n dus yw rych y'n bys ma na vons i goethus na trestya yn rychys nag yw sur, mes yn Duw,6:17 mes yn Duw: War-lergh re a'n dornskrifow mes y'n Duw bew. a brof dhyn pup-tra yn rych dhe wul devnydh 'vas anodho. 18Lavar dhedha may hwrons dader, may fons rych yn gwriansow da, may fons hel, parys dhe ranna, 19ow kuntell tresor ragdha aga honan avel sel da erbynn an termyn a dheu, may hallons synsi an gwir vewnans.6:19 an gwir vewnans: War-lergh re a'n dornskrifow bewnans heb diwedh.


Romanyon 2 ABK - Ytho ny'th eus askus, A dhen, piwpynag - Bible Search\nRomanyon 1 Romanyon 3\n1Ytho ny'th eus askus, A dhen, piwpynag vi, ow preusi den arall; rag pan vreusydh den arall y preusydh er dha bynn dha honan rag ty, an breusyas, a wra an keth traow dha honan. 2Ni a woer breus Duw dhe goedha yn hwir war an re a wra traow a'n par na. 3A dybydh, A dhen, y skeusydh a vreus Duw pan vreusydh an re a wra traow a'n par na ha ty dha honan orth aga gul? 4Po dispresya a wredh jy rychys y guvder ha'y wodhevyans ha'y berthyans? A ny wodhes jy kuvder Duw dhe'th hembronk dhe edrek? 5Mes dre dha golonn gales hag anedrek yth esos ow kreuni konnar ragos dha honan y'n jydh a gonnar may fo diskwedhys ynno breus gwiryon Duw. 6Rag yth attal dhe bub den herwydh y oberow: 7dhe'n re a hwila, dre berthyans ow kul da, gordhyans hag enor hag anvarwoleth, y fynn ev ri bywnans heb diwedh. 8Mes rag an re neb der avi yw diwostydh dhe'n gwiryonedh, mes dhe'n droktra gostydh y fydh konnar ha sorr bras. 9Galar hag ahwer a'n jevydh pub enev den a wra drog, an Yedhow yn kynsa ha'n Grek ynwedh, 10mes gordhyans hag enor ha kres rag pub huni a wra da, an Yedhow yn kynsa ha'n Grek ynwedh. 11Rag nyns eus faverans gans Duw.\n12Pub huni re beghas yn-mes a'n lagha a verow yn-mes a'n lagha, ha pub huni re beghas yn-dann an lagha a vydh breusys yn-dann an lagha. 13Rag nyns yw kleworyon an lagha yw gwiryon a-rag Duw, mes gwrioryon an lagha hag a vydh prevys gwiryon. 14An kenedhlow na's teves an lagha, pan wrons dre natur an pyth yw erghys gans an lagha, lagha yns i dhedha aga honan, kyn na's teves an lagha. 15I a dhiskwa bos skrifys war aga holonn an pyth yw erghys gans an lagha, ha'ga howses ynwedh a dheg dustuni ha'ga thybyans a's kuhudh a-bervedh ynna po martesen a's askus 16y'n jydh may freus Duw, war-lergh ow aweyl, kevrinyow tus dre Yesu Krist.\n17Mes mara'th henwir Yedhow ha fydhya a wredh y'n lagha ha bostya yn Duw 18ha godhvos y vodh ha synsi bos plegadow an pyth yw da drefenn ty dhe vos dyskys y'n lagha, 19ha mars os sur ty dhe vos hembrenkyas dhe'n dhellyon, golow dhe'n re usi y'n tewlder, 20kesker dhe'n fellyon, dyskador fleghes, ow kavoes y'n lagha an leun studh a wodhvos hag a wiryonedh – 21ty ytho hag a dhysk ken re, a ny vynnydh omdhyski? Ha ty ow pregoth erbynn ladra, a ledrydh? 22Ty hag a lever na wreller avoutri, a wredh jy avoutri? Ty hag a gas imajys, a ledrydh templow? 23Ty hag a vost y'n lagha, a wredh jy disenor dhe Dhuw dre derri an lagha? 24Rag dell yw skrifys, ‘Hanow Duw yw disenorys yn mysk an kenedhlow dredhos.’


Owr - Wikipedia\nElven gymyk, stoff alkenyek, allergen, alkan drudh\nc. 6 millennium BC\nperiod 6, bagas 11\nElven gymyk yw owr, niver 79 y'n Vosen Beriodek. Y furvell yw Au. An hanow ha furvell a dheu dhyworth an yeth Latin aurum, ow styrya golow an howldrehevel. Nyns yw rann dhe owr y'n korf denel. Nyns yw gwenonek hwath. Usys yw yn medhegieth dhe wellhe arwodhyow fagel mellow (arthritis). Hanow an dyghtyans ma yw chrysotherapy dhyworth an ger Greka rag owr, chrysos. Usys yw owr gans medhogyon dhens (moy ha 60 tunnas an vledhen) rag lenwel dens, kurunyow, ha dens owr, yn arbennek yn Almayn ha Nihon.\nAswonnys o owr a-dhia termyn kynsistorek. Y hwrug bedhow riel cita Ur koth komprehendya gemmweyth owr nans yw 5000 bledhen. Gwrys veu bathow owr pur yn Turki gans Myghtern Croesus yn 550 K.O.K.. Nyns yw owr an alkan moyha tanow, nag an alkan moyha kostek hwath. Yn istori, diskudhyans owr a wrug kawsya lies den dhe movya dhe diredhow nowydh, kepar ha Kaliforni, Ostrali ha'n Klondike.\nAskorrys yw 2500 tonnas an vledhen, dre vras yn Afrika Dhyghow, an Statys Unys, Kanada ha Ostrali. Usys yw rag bulyon, yn gemmweyth (75% anedha), gweder ha daffar elektronek. Kevys yw liwyow dyffrans dre geworra alkenyow erel dhodho. Owr gwynn yw 90% owr ha 10% nikel, owr rudh (50% owr, 50% kober), owr glas (46% owr, 54% indiom), owr purpur (80% owr, 20% aluminiom), owr gwer (73% owr, 27% arghans) hag owr du (75% owr, 25% kobalt). Owr yw an alkan gans an goveluster (malleability) moyha. Y hyllir gul folennow pur denow anedha, usys yn pennserneth, hag dhe orheri lorellow efanvos.\nAlkan medhel melyn splann yw owr. Y boos atomek yw 196.96, y boynt teudhi yw 1064°C ha'y boynt bryjyon 2807°C. Y dhosedh yw 19.3 kg an liter.\nDiveri owr linyel\nOwr yn tresor Tutankhamun\nOwr war do Penneglos Krakow\nAn Tempel Owrek, Amritsar, Eynda\nGwerth owr yn dollarys SU\nDiwettha golegyans an folen ma a veu an 13 Ebrel 2022, dhe 18:44.


Yudith 7 (ABK) - Bible Society\nYudith 7 ABK\nAn Kaskyrgh erbynn Bethulia\n1Ternos Holofernes a erghis dh'y lu kowal keffrys hag oll an bobel re dheuth ha junya ganso avel keffrysysi, disevel aga hamp ha mos erbynn Bethulia, ha kemmeres an bolghow y'n vro venydhyek ha goestla bel erbynn an Ysraelysi. 2Oll aga gwer grev eth yn-kerdh an jydh na. Niver aga lu o deg mil droesek hag eth ugens, ha dewdhek mil varghek, war-barth ha'n tren-fardellow ha'n droesogyon esa orth aga dyghtya: routh veur dres eghenn. 3I a gampyas y'n nans ogas dhe Bethulia, ryb an fenten, hag omystynna yn les troha Dothan bys yn Belbaym, hag yn hys a Bethulia bys Kyamon, usi a-dal Esdraelon.\n4Pan welas an Ysraelysi aga lu mar vras, fest troblys vons, hag yn-medhons an eyl dh'y gila, ‘Lemmyn i a wra lapya glan enep an dor kowal; ny wra an menydhyow ughel, na'n kownansow na'n breow doen an begh anedha.’ 5Wosa kemmeres pub den y arvow hag enowi faglennow war aga thouryow, i a wortas avel gwithysi dres oll an nos na.\n6Ternos Holofernes a ledyas oll y varghoglu yn-mes yn golok an Ysraelysi esa yn Bethulia. 7Ev a hwithras an fordhow dhe'n sita ha vysytya an fentynyow a brovias aga dowr. Ev a's kemmeras ha wosa settya ena parsellow a soudoryon, ev a dhehwelis dh'y lu.\n8Ena y teuth dhodho oll pennternedh an Edomysi, hembrenkysi an Moabysi ha kaptenyon an arvor, hag yn-medhons, 9‘Goslowes agan arloedh agan geryow, ma na vo terroes y'th lu. 10Ny fydh an bobel ma, an Ysraelysi, yn aga guwow mes yn ughelder aga menydhyow mayth esons trigys, rag nyns yw es yskynna bys yn gwarthevyow aga menydhyow. 11Rakhenna, A arloedh, na omladh er aga fynn kepar dell omledhir yn aray batel, ha ny wra koedha unn gour a'th lu. 12Remayn y'th kamp ha gwitha genes pub gour a'th soudoryon; mes gas dha wesyon dhe gavoes maystri war an fenten a dhowr a fros yn-mes a droes an menydh, 13rag yth yw dhiworth homma may tenn tus Bethulia aga dowr. Ytho, syghes a wra aga distrui hag i a wra daskorr aga sita. Ni ha'gan bobel a vynn yskynna bys yn gwarthevyow an menydhyow a-ogas ha kampya ena ha goelyas ma na dhianko gour vytholl a'n sita. 14I ha'ga gwragedh ha'ga fleghes, a wra difygya dre dhivoetter, hag y fydhons skoellys y'n stretow mayth annedhons kyns kledha vyth dhe dhos er aga fynn. 15Yndella ty a attal dhedha drogwober, drefenn i dhe rebellya ha na'th tegemmersons gans kres.’\n16Pes da o Holofernes hag oll y servysi a'n geryow ma, hag ev a dhellos arghadow dhe wul dell lavarsens. 17Ytho an Ammonysi a avonsyas, hag yndella pymp mil mab Asshur, hag i a gampyas y'n nans, ha sesya an dowrow, ha fentynyow dowr an Ysraelysi. 18An Edomysi ha'n Ammonysi a yskynnas, ha kampya y'n vro venydhyek a-dal Dothan, ha dannvon re anedha dhe'n dyghow-est, war-tu hag Egrebel, usi ogas dhe Kusi ryb an keynres Moghmur. Remenant an lu assyriek a gampyas y'n plen, ha kudha enep an tir; ha'ga thyldow ha'ga threnow-provia a omlesas yn myns bras; hag yth ens i routh vras dres eghenn.\nAnkres an Ysraelysi\n19An Ysraelysi a grias orth an Arloedh aga Duw, rag aga spyrys a fyllis, drefenn oll aga eskerens re's kyrghynnsa, ha nyns esa fordh-dhiank a-dhiworta. 20An lu assyriek kowal, aga throeslu, charettow ha marghoglu, a's kyrghynnas peswardhek dydh warn ugens. Oll trigoryon Bethulia a dheuth dhe dhiwedh an lestri dowr; 21yth esa aga dowrarghow ow tesygha ha ny's teva dowr lowr rag unn jydh dhe derri syghes, rag y vos ewnrynnys. 22Aga fleghes eth ha bos difreth, ha'n benynes ha'n wer yowynk a glamderas a syghes, ha koedha yn stretow an sita hag yn hynsyow der an yetow; ny's tevo namoy krevder vyth.\n23Ena oll an bobel, an wer yowynk, an benynes ha'n fleghes, a omguntellas a-dro dhe Uzzia ha rewloryon an sita ha kria gans lev ughel, ha leverel a-rag oll an henavogyon 24‘Duw re bo breusydh yntra hwi ha ni; rag hwi re'gan shyndyas yn feur drefenn na wrussowgh kres gans an Assyrianys. 25Rag lemmyn ny'gan beus denvyth dh'agan gweres; Duw re'gan gwerthas yn aga diwla, dh'agan skoellya dhe'n dor a-ragdha dre syghes ha terroes kowal. 26Rakhenna, galw i lemmyn ha daskorr an sita gowal avel preydh dhe bobel Holofernes ha dh'y ost dien. 27Y fia gwell agan bos pyllys gansa, rag y fydhyn ni kethyon, mes agan bewnans a vydh sparys ha ny wren ni gweles mernans agan fleghesigow a-rag agan dewlagas, na'gan gwragedh ha'gan fleghes yn eneworres. 28Ni a elow nev ha nor ha'gan Duw, Arloedh agan tasow, yn test er dha bynn, usi orth agan kessydhya herwydh agan peghosow ha peghosow agan tasow. Na wres e hedhyw an traow ma!’\n29Ena y feu kynvann meur yn kres an kuntelles oll, ha garma a wrussons yn lev ughel orth an Arloedh Duw. 30Mes yn-medh Uzzia dhedha, ‘Bedhewgh kolonnek, ow breder! Gwren ni paragh pymp dydh moy; erbynn henna an Arloedh agan Duw a asver dhyn y versi, rag na'gan eskas glan. 31Byttegyns, mar tremen an dydhyow ma ha ny dhegemmeryn gweres vyth, my a wra an pyth a leverowgh.’\n32Ev a dhannvonas an bobel yn-kerdh, peub dh'y savla, hag i a yskynnas war fosow ha touryow aga sita. An benynes ha'n fleghes ev a dhannvonas tre: hag yth ens yn studh pur isel y'n sita.


Te ha Tesednow: February 2017\nAn Rosen Wydn\nAn cân-ma a vedh clowys puppres, ogasty, pa gan bagas a g/Kernowyon en tavern pò dhe fytt peldroos rugby. Ma radn o leverel fatel veu dres dhe g/Kernow gen tüs era o toas tre dhort Pow America en termyn eus passyes. Talek a'n treylyas "Y caraf an rosen yn hy gwynder" ha Julian Holmes (po nag oma myskemerys) a scrifys "Me a gar an rosen wynn" bes an versyon-ma a vedha kenys gena nei en Chei Murdoch, pell a'n eur-ma, termyn veu yonk ha nowydh flam an Cussel.\nTherom ' cara an rosen wydn,\nTherom ' cara an rosen mar wheg,\nTherom ' cara an rosen spladn mesk an del,\nüjy ' trei covion dhemm a'th fâs teg.\nEn kensa pa wrügam dha weles,\ndha vejeth o rüth vel an ros,\nbes lebmyn dha vejeth en ogas\new gwydna vel rosen en flour.\nüjy ' trei covion dhebm a'th fâs teg.\nPosted by Neil Kennedy at 11:09 No comments:\nCleves an mytern gen Nicholas Williams (KS)\nKewgh dhe wosowes obma (min. 40.50): https://audioboom.com/posts/5610995-rang-315-dydh-keswlasek-mammyethow?t=0\nScrofula yw whethfyans i’n nôdow lymfek pò ‘lymph nodes’ i’n codna, ha causys yw der an tysyk pò tuberculosis. Devedhys yw an hanow scrofula dhyworth an Latyn scrofa ‘female pig’, rag yth yw an whethfyansow nebes haval dhe wis, pò hogh benow. I’n osow cres yth esa pobel Pow an Sowson ha Frynk ow cresy fatell ylly an cleves bos sawys mar teffa an mytern ha tùchya an den clâv. Rag hedna yth o an dysês henwys ‘the king’s evil’. Edward Lhuyd a lever dhyn bos cleves an mytern an Kernowek rag an condycyon. An practys a dùchya pobel clâv a’n scrofula a dhalathas i’n unegves cansvledhen gans Edward Confessour in Pow an Sowson hag gans an Kensa Felyp in Frynk. An ûsadow a bêsyas der an osow, rag yth esa an bobel ow cresy y whre an sawment in tùch an mytern prevy y vos an mytern lafyl. In ceremonys brâs y whre an mytern tùchya cansow a glevyon. Y fedha rÿs dhedhans kefrÿs bathow specyal owr ha’n bathow-ma a vedha dyghtys avell milprevyon hudol pò ‘magical charms.’ Bath a’n sort-na o gelwys ‘angel’ in Sowsnek (hèn yw el in Kernowek). Yth esa an bobel ow cresy inwedh y hylly cleves an mytern bos sawys dre dùchya onen a’n bathow-ma, rag an mona o tùchys gans an mytern y honen. An monark dewetha in Pow an Sowson dhe dùchya clevyon indella o Myternes Ana, saw an ûsadow a bêsyas in Frynk bys in termyn an Degves Charlys in kensa qwarter a’n nawnjegves cansvledhen. Mar ny ylly den bos tùchys gans an mytern na cafos pîss a’n mona arbednyk, res o dhodho ûsya an losowen henwys scawen dowr. Y hanow sciensek yw Scrophularia hag y feu an hanow-na rÿs dhe’n plans dre rêson a’y vertu warbydn cleves an mytern. Yth hevel fatell veu scawen dowr kelmys gans scrofula der an dyscans a sînansow pò the ‘doctrine of signatures’. Herwyth an dyscans-ma yth o losowen rudh, rag ensampyl, dâ warbydn clevejow goos, hag yth o plans in semlant a dhens a brow warbydn drog dens. Yma brêwyon cleves an mytern ow flêrya gans hager-sawour ha poos yw sawour an scawen dowr kefrës. Ytho dâ o an losowen warbydn cleves mousak. In gwiryoneth nyns eus meur a weres warbydn cleves an mytern i’n scawen dowr. An dysês a remainyas pla uthyk bys i’n ugansves cansvledhen pàn veu dyscudhys antybiotygyon. An droggys-na a ylly y fetha yn tien.\nPosted by Neil Kennedy at 06:37 No comments:\n"an pÿth awartha dhe woles" gen Nicholas Williams (KS)\nKewgh dhe wosowes obma (min. 20.30):\nNy a wor in pana vaner a res leverel ‘upside down’ in Kernowek rag yma Jowan Tregear ow screfa: ny vynna an corf obeya an ena ha’n ena ny vynna obeya Duw, mès pùb tra i’n den o trailys an pÿth awartha dhe woles. ‘To turn something upside down’ ytho yw rendrys in Kernowek trailya tra an pëth awartha dhe woles. Rag hedna ny a yll leverel, Ny res dhis trailya an chy an pëth awartha dhe woles rag trouvya dha alwhedhow. Ottensy genef vy obma. I’n kepar maner rag ‘inside out’ ny a yll leverel an pëth aberveth in mes. Hedna a vydn ry dhyn lavarow kepar ha hebma: an venyn druan a drailyas hy sagh an pëth aberveth in mes, saw apert veu dhedhy fatell o ledrys hy mona. In le a aberveth ny a yll ûsya wàr jy. Indella ny a yll leverel an gwyns o mar grev may whrug ev whetha ow glawlen an pëth wàr jy in mes. Heb mar yma ‘inside out’ in Sowsnek ow mênya yn tien kefrës. Ytho, rag ensampyl, rag ‘Jory knows the rules inside out’ ny a yll leverel Jory a wor rêwlys an gwary yn tien pò Jory a wor an rêwlys yn kettep pedn. Rag rendra ‘back to front’ in Kernowek ny a yll ûsya arag ha dhelergh, rag ensampyl i’n lavar-ma: yma Jowan ow qwysca y gappa an pëth arag dhelergh. Saw yma fordh aral genen kefrës: hèn yw lavar kefys in Sowsnek Kernow, baxy forcy ‘the hind part before’. Indella ny a yll leverel an mab bian a whelas gwysca y honen heb gweres saw ev a worras y hevys baxy forcy adro dhodho. Mars on ny whensys dhe drailya ‘he left the room walking backwards,’ ny a vynsa leverel ev a asas an rom in udn gerdhes warlergh y geyn pò in udn gerdhes warlergh y din. Nyns eus fordh kefys i’n tavas hengovek rag ‘head over heels, arse over tip’, saw ny a yll gwil warlergh an Kembrek ha leverel tin dres pedn. Ytho ny a vydn leverel an gath a godhas tin dres pedn aberth i’n leth. Saw a carsen ny trailya ‘he fell head over heels in love with her,’ an fordh ewn martesen a via ev a godhas dres y bedn ha’y scovarnow in kerensa gensy.\nPosted by Neil Kennedy at 06:06 No comments:\nThew hebma an versyon a Moas emann Bre Cambron (Going up Camborne Hill) a vedha kenys genen en classys Kernôwek en Bal King Edward ha Chei Murdoch, nanj ew pell.\nMoas emann Bre Cambron ("Cambùrn"), toas tre,\nMoas emann Bre Cambron, toas tre,\nAn verth (vergh) savas stag,\nAn rosow eth rag,\nMoas emann Bre Cambron, toas tre.\nHy lodrow, hy lodrow o gwydn,\nHy lodrow o gwydn, a-ûgh hy dowlin,\nMe oya hy sira, tas coth,\nMe oya hy thas, en band e whetha,\nE voosas an tan gen an glow,\nE voosas gen glow, an jynn eth adro,\nNote: Some verbal particles are dropped, e.g. ow mos becomes moas and ow tos becomes toas. Emann is the SWF L spelling of LC aman which is the same as SWF M yn bann.\nPosted by Neil Kennedy at 13:30 No comments:\nThe pool at Elerkey in Veryan.\nIn Kernowek dasvewys, dell yw ûsys, an edhen ‘swan’ yw gelwys alargh. Res yw avowa bytegyns nag yw an ger-na kefys. In Kernowek Coth elerch ‘swan’ yw gwelys unweyth, ha dre lycklod hèn o an form udnyk pò ‘singular’; yth yw an form liesek dhe nôtya in hanow coth Veryan: Elerhy ‘Swans, place of swans’. Edward Lhuyd a lever fatell yw an ger elerch ‘swan’ ankevys yn tien gans Kernowyon y dhedhyow ev. In Origo Mùndi an ger rag ‘swan’ yw swàn: pàn usy Adam ow ry aga henwyn dhe’n ÿdhyn, ev a lever goodh, yar, hoos, colom ‘goose, hen, duck, pigeon’, hag ena: swàn, bargos, bryny ha’n er ‘swan, buzzard, crows and the eagle’. Mars on ny whensys dhe wil warlergh agan hendasow i’n Osow Cres, gwell via martesen settya elergh adenewen ha leverel swàn in y le. Yth yw an swàn a les brâs in lien an Godhalek. Onen a’n whedhlow Godhalek moyha a bris yw Oidheadh Chloinne Lir pò Destnans Flehes Lir. Lir pò Lear o mytern in Wordhen termyn pell dhyrag dedhyow Padryk Sans. Ev a’n jeva try mab, Aodh, Fiachra ha Conn hag udn vyrgh, Fionnuala. Aga mabm a verwys ha Lir a dhemedhys benyn aral. An lesvabm a borthas envy tro ha flehes teg an kensa gwreg ha dre bystry hy a’s chaunjyas dhe beswar swàn. Res o dhodhans spêna try hans bledhen wàr Lydn Dairbhreach in cres Wordhen, try hans bledhen wàr Gulvor Moyle inter Wordhen ha Scotlond ha try hans bledhen wàr an mor ogas dhe Enys Glora orth an cost a Gonteth Mayo. Wosa oll an termyn-na y a veu chaunjys wàr dhelergh, saw y o pòr goth. Y a recêvas besydhyans Cristyon ha dystowgh y a verwys ha mos dhe nev. An dre in Wordhen nessa dhe Gulvor Moyle yw Larne in Conteth Antrim, hag in côta arvow an dre swàn a welyr adhyhow hag aglêdh ow sensy an scochon in bàn. A les yw Enys Glora orth an cost west a Wordhen inwedh. Nebes dhe’n soth a’n enys yma dyw enys erel, Inishkea North hag Inishkea Soth. In Godhalek Inishkea yw Inis Géidhe, hag yth hevel bos secùnd element an hanow-na an ger géd ‘goodh; goose’. Dell hevel ny wre an Wydhyly coth decernya pùpprës inter godhow ha swàns. Wosa pùptra yth yw gwydn an dhew edhen hag y aga dew a’s teves codna hir kefrës. In Godhalek an ger ûsys rag swàn yw eala, saw in Godhalek coth hanow aral rag swàn yw géis, ger usy ow tos dhyworth an wredhen a re goose in Sowsnek ha Gans ‘goodh’ in Jerman. In gwiryoneth an Wydhyly coth a ylly leverel: “Oll agan godhow yw swàns.”\nPosted by Neil Kennedy at 10:44 No comments:\nScrifys veu hebma gen Richat Gendall en Kernôwek Ûnyes, pell an eur-ma. Nei ell y gowas war an dysk Crowdy Crawn gen Brenda Wooton. Ken versyon anodho a dhisqwedhes en scrifa-compuster coth an Cussel e'n lever Cornish Place-Names and Language gen Craig Weatherhill en 1995. Otta va genowgh en FSS D. Rag 'circle' ma Richat o ûsya an ger 'cran' ew kemerys an Sowsnek a g/Kernow bes nei alja pur dha leverel tro.\nScath Dowr Fala\nTho vy scath\nnevra war an mor o neija,\ngen an todnow leskys,\ngen an gwenjow helthys.\nNa or den'eth gweles,\nple wrüg vy kerres.\nTho vy qwillen,\nwar askal golan,\npub eur pell o vajya\npele vo da ganjo,\nobma ha ena,\nskesy nevra, ha na'n vedh.\nCran o vy.\nNevra andro theram o mos.\nNag eus dallath,\nnag eus diweth,*\ndelha me wra boas\nDuw gweres dhebm o fall.\n(en le SWF diwedh)\nPosted by Neil Kennedy at 05:45 No comments:\nAn Gwandryas - The Wild Rover.\nNeppeth dhe gana en class. Something to sing in class.\nMe a veu pell o qwandra dres mor ha dres tir.\nMa spendyes o mòna war wiras ha cor,\nbus nevra na'n gwrama e'n termyn ' vedn doas,\nNa vadna vy gwandra alebma rag, sos !\nNevra, na, nevra, nevra namoy !\nNa vadna vy gwandra alebma rag moy.\nMe geth chei dhe davern a oram etta,\nHa daryvas dhe'n ostes dr'o spendyes pub tra.\nMe a greias rag cor, hei a sconyas dh'y dhrei,\nMedh, "Esy ew cawas tüs scat vela whei."\nMe a (w)orras o dorn et o focket scon lowr\nHa tedna en mes showr a arhans hag owr.\n"Gorta" medh hei, "rag na wrügam bes ges,\nche ' ell eva cor gwelha ha debry ewedh !\nSWF L to SWF M t: cor = corev; o = ow; en = yn; et o = yn ow; che ' ell = te a yll; bes = mes; ewedh = yn wedh; vedn = vynn\nPosted by Neil Kennedy at 10:47 No comments:\nLabels: Cân - Song\nKerenja vy ew marthys teg\nAn cân ma a vedha kenys gen Michelle James dhort Trurû dhe'n ayr "Black is the colour of my true love's hair" saw nag ew treylyans, tabm veth.\nGlas an mor.\nKerenja vy ew marthys teg.\nPa gan, pa gows hy lev ew wheg.\nLagajow bewek, glas a’n mor\nTewl hy blew, liw a’n dor.\nMe 'venja boas lebma hei 'moas,\nAn termyn-na, mar medn doas,\nHa kerdhes dorn ha dorn genjy,\nHa cowsel pelha whath dhedhy.\nRes ew dhebm moas a’n telher-ma,\nPell dhort an pow ha'n venyn-na.\nO holan vy ew ogas trogh, hy abm medhel war o bogh.\nSWF L / SWF Mid: boas, doas, moas = bos, dos, mos; o = ow; venja = vynsa ~ vynja.\nRag clowes an ayr kenys gen Christy Moore: https://www.youtube.com/watch?v=W5fBppsntAE\nPosted by Neil Kennedy at 06:13 No comments:\nAlmayn pò Jermany? gen Nicholas Williams (KS)\nKewgh dhe wosowes ort Nicholas obma:\nI’n gwary Kernowek Resurrexio Domini onen a’n tormentours a lever dhe Tyber Emprour yth ejen in cres Almayn orth unn prÿs ly. Yma Almayn ena ow mênya ‘Germany’, ha benthygys yw an hanow dhyworth Almain ‘Germany’ in Sowsnek Cres. An ger Sowsnek y honen a veu kemerys dhyworth Frynkek. Yma Francas agan dedhyow-ny whath o kelwel an pow-na Allemagne. Hèn yw dhe styrya tireth an Alemanni, trib esa tregys in Soth-West a Almayn ogas dhe oryon Frynk hag ytho kentrevogyon an Francas. Yma pobel Almayn aga honen ow kelwel aga fow Deutschland ha’ga thavas yw Deutsch. ‘An bobel’ yw styr gwredhek an hanow-na. Form aral a’n ger Deutsch yw ‘Dutch’ in Sowsnek, hanow usy ow referrya dhe bobel ha dhe davas an Iselalmayn pò an Powyow Isel. An ger ‘Dutch’ y honen a veu benthygys gans an Sowson dhyworth an Iselalmans, rag y a wre referrya dhodhans aga honen gans an hanow-na. In Sowsnek, pàn ven ny whensys dhe leverel na yllyn ny convedhes ger vÿth a neb tra, ny a lever ‘Double Dutch’. Yma hedna ow mênya Uhel-Almaynek, an tavas Almaynek pelha dhe’n soth ès an Iseldiryow. Hèn yw moy dyhaval whath dhyworth Sowsnek hag ytho le convedhadow dhe Sowsnegoryon. An Romans a elwy Almayn Germania, hag yth esa dew brovyns i’n empir Roman, Germania Inferior ha Germania Superior. Nyns yw godhvedhys poran pandr’yw devedhyans an hanow Germania. Dre lycklod yth yw an ger dhe gelmy gans an wredhen Geltek gwelys in Kernowek garma ‘to shout.’ Yth esa an Geltyon esa tregys ogas dhe Almayn, ow consydra aga hentrevogyon dhe vos cowsoryon uhel aga lev. Y feu Germania drës aberth in Sowsnek avell Germány, Gérmany. Kynth yw an ger Almayn kefys unweyth in Kernowek, moy menowgh yw an hanow Jermany, neb a veu kemerys dhyworth an Sowsnek. Jowan Tregear a lever: rann in Jermany a levery, omma yma Crist, omma yma an eglos; hag in ken tyller Tregear a scrif, Merowgh inweth wàr Jermany, ha kemerowgh examplys anedhy. Pelha in Bewnans Ke, Modres, an fâls-mytern a lever:\nMe re dhanvonas defry\ndûk an Saxons, Chellery,\ndhe whelas myns a geffa\na bagans in Jermany.\nDre rêson bos Jermany kefys moy menowgh in Kernowek ès Almayn, gwell yw genef vy Jermany rag an pow, ha Jerman rag nebonen genys ino.\nPosted by Neil Kennedy at 15:05 No comments:\nDewgh dhe wosowes ort Bernard Deacon\no cows dro dh'y lever nowydh en Lyskerres\nDE MERTH 21 WHEVREL\nAn Leverjy, 2 Strêt Barras\nPosted by Neil Kennedy at 05:00 No comments:\nMa Cussel an Tavas o scodhya an Chartour rag Kernow. Dewgh abarha nei cowetha.\nPosted by Neil Kennedy at 07:56 No comments:\nEglos Blaisy, Landreth\nBlaisy Sans gen Nicholas Williams (KS)\nLies bledhen alebma me a veu present orth oferen Gatholyk in Conteth Clare in Wordhen an tressa dëdh a vis Whevrel. An jorna-na yw degol Sen Blasyùs, an sans arbednek rag painys i’n vriansen. Warlergh an oferen pobel Dhuw êth war aga dêwlin dhyrag an alter ha’n offeryas a dheuth dhe genyver onen ha dyw gantol in y dhorn. Ev a wrug crowsegy an cantolyow in dadn elgeth pùbonen an eyl warlergh y gela ha leverel pejadow warnodhans ow kelwel wàr vanath Duw ha Blasyùs warbydn cleves briansen i’n mîsyow esa ow tos. Sen Blasyùs y honen a veu genys tro ha dyweth an tressa cansvledhen in Sebasteya in Armênya (Sivas in Turky hedhyw). Ev o epscop Cristyon ha medhek kefrës neb a dhendylas hanow brâs dhodho y honen der y eliow rag clevejow ha der y gùssul fur inwedh ow tùchya troblys an enef. Yth yw leverys kefrës fatell ylly ev yaghhe bestas. Tro ha dyweth y vêwnans ev a omdednas dhe gav ha spêna y dermyn in udn besy. I’n vledhen try hans ha tredhek Agrycola, governour an provyns, a dhrehedhas Sebasteya gans comondment dhyworth an emprour dhe gompressa an Gristonyon ha dhe sêsya an epscop. Pàn esa an soudoryon ow kemeres Blasyùs dhe’n pryson, benyn a vetyas ganso ow lêdya hy udn vab yonk. An maw bian a wrug debry pysk hag yth esa ascorn glenys in y vriansen orth y daga. Blasyùs a wrug y bejadow ha’n flogh a veu sawys dystowgh dre ras Duw. Yth yw an whedhel-na fowndacyon a’n grejyans Blasyùs dhe vos galosek rag pùb cleves briansen. Kyn whrug an soudoryon tormentya Blasyùs, orth y weskel gans lorhow hag ow sqwerdya y gig gans crîbow horn, ny wrug Blasyùs denaha y fëdh in Crist. Wàr an dyweth res veu dhe’n governour erhy may fe va dybednys. Warlergh y vernans Blasyùs a veu onen a’n sens moyha kerys in oll Cristoneth. Yma an Italyans orth y elwel Biagio hag in Italy an hanow-na yw kebmyn lowr rag mebyon. Yma an Francas orth y elwel Blaise, hanow a veu degys gans Blaise Pascal, an calcor ha fylosofer Frynkek a verwys i’n seytegves cansvledhen. Blasyùs yw sans tasek Dùbrovnyk in Croacya hag yma eglos vrâs i’n cyta sacrys dhodho. Nyns o Blasyùs pò Blaise kebmyn bythqweth i’n enesow-ma, saw yth yw sacrys dhodho an dre vian Landreth in Kernow dhe’n north west a Tywardreth. In Sowsnek an tyller-na yw gelwys St Blaizey, hèn yw Blaisy Sans.\nPosted by Neil Kennedy at 07:10 No comments:\nCleves an mytern gen Nicholas Williams (KS)Kewgh d...\n"an pÿth awartha dhe woles" gen Nicholas Williams ...\nThew hebma an versyon a Moas emann Bre Cambron (Go...\nScrifys veu hebma gen Richat Gendall en Kernôwek Û...\nAlmayn pò Jermany? gen Nicholas Williams (KS)Kewgh...\nDewgh dhe wosowes ort Bernard Deacon o cows dro dh...\nMa Cussel an Tavas o scodhya an Chartour rag Kerno...\nEglos Blaisy, LandrethBlaisy Sans gen Nicholas Wil...


whiskey barrel table for sale – fashionways.info\nwhiskey barrel table for sale whiskey barrel furniture whiskey barrel table base whiskey barrel pub table for sale whisky barrel table for sale.\nwhiskey barrel table for sale jack coffee table for small home i really like this jack whiskey barrel table i whiskey barrel pub table for sale.\nwhiskey barrel table for sale whiskey barrel table for sale makers mark bourbon whiskey barrel table whiskey barrel table and chairs whiskey barrel table for sale whiskey barrel bar table for sale.\nwhiskey barrel table for sale whiskey barrel end table rustic whiskey barrel end table whiskey barrel bar table for sale whiskey barrel end table whiskey barrel furniture for sale on craigslistorg.\nwhiskey barrel table for sale wine barrel coffee table sale fit for living room wonderful whiskey barrel coffee table also whiskey barrel bar table for sale.\nwhiskey barrel table for sale whiskey barrel table for sale barrel table whiskey barrel table tabletop 4 black bar stools whiskey whiskey barrel table for sale whisky barrel table for sale.\nwhiskey barrel table for sale whiskey barrel table 3 whiskey barrel chairs for sale.\nwhiskey barrel table for sale jack coffee table whiskey barrel tables barrels can be found at for sale whiskey barrel table sale.\nwhiskey barrel table for sale vintage whiskey barrel pub table set personalized whiskey barrel furniture for sale on craigslistorg.\nwhiskey barrel table for sale coffee table white whiskey barrel coffee chest beer whiskey barrel coffee table white whiskey barrel coffee whisky barrel table for sale.\nwhiskey barrel table for sale whiskey barrel table whiskey barrel furniture for sale whiskey barrel bar table for sale.\nwhiskey barrel table for sale whiskey barrel table for sale barrel bar table barrel table whiskey barrel table tabletop 4 black bar stools whiskey barrel bar barrel bar table whisky whisky barrel tabl.\nwhiskey barrel table for sale high resolution barrel bar table 6 jack whiskey barrel tables jack daniels whiskey barrel table for sale.\nwhiskey barrel table for sale barrel furniture quick view whiskey barrel furniture for sale vintage whiskey barrel furniture for sale.\nwhiskey barrel table for sale whiskey barrel whiskey barrel for sale yep i need these for my eventual jack daniels whiskey barrel table for sale.\nwhiskey barrel table for sale whiskey barrel furniture for sale whiskey barrel table and chairs for sale whiskey barrel furniture for sale vintage whiskey barrel furniture for sale.\nwhiskey barrel table for sale like this item whiskey barrel furniture sale.\nwhiskey barrel table for sale small whiskey barrels medium size of barrel barrel table and chairs small whiskey barrels for sale small whiskey barrels for sale south whiskey barrel furniture for sale.\nwhiskey barrel table for sale whiskey barrel furniture for sale whiskey barrel bar table for sale whiskey barrel table sale.\nwhiskey barrel table for sale vintage whiskey barrel wine barrel bar and bar stools man cave whiskey barrel furniture sale.\nwhiskey barrel table for sale wooden barrel furniture barrel chair small whiskey barrels for sale empty wine barrels for sale old wooden barrels for wooden barrel tables for sale vintage whiskey barre.\nwhiskey barrel table for sale whiskey furniture whiskey barrel furniture for sale new at heart customs home vintage whiskey barrel furniture whiskey furniture whiskey barrel vintage whiskey barrel fur.\nwhiskey barrel table for sale wine barrel bar outdoor kitchen with wine barrel bar barrel bar and barrels jack daniels whiskey barrel pub table for sale.\nwhiskey barrel table for sale barrel table vintage whiskey barrel furniture for sale.\nwhiskey barrel table for sale whiskey barrel tables whiskey barrel bar table for sale.\nwhiskey barrel table for sale medium size of table for sale awesome personalized whiskey barrel table table whiskey barrel furniture for sale on craigslistorg.\nwhiskey barrel table for sale handmade vintage oak whiskey barrel coffee table love this plus the top opens whisky barrel furniture for sale.\nwhiskey barrel table for sale whiskey barrel coffee table jack coffee table recycled half whisky barrel coffee table whiskey barrel coffee whisky barrel furniture for sale.\nwhiskey barrel table for sale excellent wine barrel furniture ideas you can or buy photos throughout whiskey barrel vanity ordinary whisky barrel furniture for sale.\nwhiskey barrel table for sale medium size of whiskey barrel table for jack pub vintage poker archived on furniture whisky barrel furniture for sale.\nwhiskey barrel table for sale whiskey barrel furniture whisky barrel table and chairs rustic oak stain rustic red door co whiskey vintage whiskey barrel furniture for sale.\nwhiskey barrel table for sale whiskey barrel furniture whiskey barrel table with glass top whiskey barrel table for sale jack daniels whiskey barrel pub table for sale.\nwhiskey barrel table for sale whiskey barrel table for sale gallery furniture whiskey barrel pub table gallery furniture whiskey barrel bar table for sale whiskey barrel bar table for sale.\nwhiskey barrel table for sale gallon whiskey barrels for sale 19s vintage whiskey barrel table and chairs whiskey barrel bar table for sale.\nwhiskey barrel table for sale rustic ne barrel table whiskey barrels images on ne barrel furniture for sale recycled and whiskey barrel chairs for sale.\nwhiskey barrel table for sale whiskey barrel furniture for sale whisky barrel table for sale whiskey barrel furniture for sale on craigslistorg.\nwhiskey barrel table for sale table out of wine barrels e table centerpiece ideas wrought iron e table legs chairs jack daniels whiskey barrel pub table for sale.\nwhiskey barrel table for sale this duo is the perfect place to relax with great glass of red wine whisky barrel furniture for sale.\nwhiskey barrel table for sale whiskey barrel furniture for sale whiskey barrel pub table for sale whiskey barrel furniture for sale whiskey barrel furniture for sale on craigslistorg.\nwhiskey barrel table for sale whiskey furniture whiskey barrel bar whiskey barrel table for sale whiskey barrel furniture for sale on craigslistorg.\nwhiskey barrel table for sale whiskey barrel table double whiskey barrel table hickory or oak jack whiskey barrel furniture for sale whiskey barrel table for sale.\nwhiskey barrel table for sale whiskey barrel table for sale explore whiskey bourbon whiskey and more whiskey barrel bar table for sale whiskey barrel furniture sale.\nwhiskey barrel table for sale modern style jack furniture with jack whiskey barrel table and chairs whiskey barrel furniture for sale on craigslistorg.\nwhiskey barrel table for sale whiskey barrel table whiskey barrel table final touches whiskey barrel furniture for sale on whiskey barrel table for sale.\nwhiskey barrel table for sale whiskey barrel chairs barrel bar barrel bar whiskey barrel furniture for sale whiskey barrel table and chairs for sale.\nwhiskey barrel table for sale whiskey barrel bar stools for sale whiskey barrel furniture for sale on craigslistorg.


Compare Bible readings for 2chr 22 in the ABK and the BCN - Bible Society\n1Trigoryon Yerusalem a wrug y yowynka mab Ahazia myghtern yn y le; rag an bagas a dheuth gans an Arabyon dhe'n kamp re ladhsa oll an kottha mebyon. Ytho Ahazia mab Yehoram myghtern Yuda a dhallathas reynya. 2Ahazia o dew vloedh warn ugens pan dhallathas reynya; ev a reynyas unn vlydhen yn Yerusalem. Hanow y vamm o Athalia, myrgh-wynn Omri. 3Ev ynwedh a gerdhas yn fordhow chi Ahab rag y vamm o y gusulyadores yn tebelwrians. 4Ev a wrug an pyth o drog yn golok an ARLOEDH, dell wrussa chi Ahab; rag wosa mernans y das an re na o y gusulyadoryon, dh'y dhiswrians. 5Ev a holyas aga husul ynwedh pan eth gans Yehoram mab Ahab myghtern Ysrael rag gwerrya erbynn Hazael myghtern Aram yn Ramoth-gilead. An Aramysi a wolias Yehoram, 6hag ev a dhehwelis dhe vos yaghhes yn Yezreel a'n goliow re borthas yn Rama pan werryas erbynn Hazael myghtern Aram. Ahazia mab Yehoram myghtern Yuda eth yn-nans dhe weles Yoram mab Ahab yn Yezreel, drefenn ev dhe vos klav.\n7Mes ordenys veu gans Duw may teffa terroes Ahazia der y vones yn-mes dhe vires Yoram. Yndella pan dheuth di ev eth yn-mes gans Yoram dhe vetya gans Yehu mab Numshi, neb a wrug an ARLOEDH y untya may tiswrella chi Ahab. 8Pan esa Yehu ow kollenwel breus war ji Ahab, ev a vetyas gans pennsevigyon Yuda ha gans mebyon breder Ahazia esa ow servya Ahazia, hag ev a's ladhas. 9Ev a hwilas Ahazia hag i a'n synsys hag ev owth omgudha yn Samaria. I a'n dros dhe Yehu ha'y ladha. I a'n ynkleudhyas, rag i a leveris, ‘Ev yw mab-wynn Yehoshafat neb a hwilas an ARLOEDH a leun golonn.’ Ha nyns o nagonan yn chi Ahazia gans nerth lowr dhe rewlya an wlaskor.\nAthalia a Syns an Tron\n10Pan wodhva Athalia, mamm Ahazia bos hy mab marow, hi a dhallathas distrui oll has ryel chi Yuda. 11Mes Yehosheba,22:11 Yehosheba : Ow siwya an Syriek. Ebrow Yehoshabeath. Gwel 2My 11:2., myrgh an myghtern, a gemmeras Yoash mab Ahazia, ha'y ladra dhiworth kres mebyon an myghtern esa ow pos ledhys; hi a'n gorras ev ha'y vammeth yn chambour gweli. Yndella Yehosheba, myrgh myghtern Yehoram ha gwreg Yehoyada an oferyas, drefenn hi dhe vos hwoer Ahazia, a'n kudhas dhiworth Athalia, ma na allas hi y ladha. 12Ev a besyas gansa hwegh blydhen, kudhys yn chi Duw, hag Athalia ow reynya war an tir.


Compare Bible readings for Ysay 20 in the ABK and the NIV - Bible Society\n1Y'n vlydhen may teuth dhe Ashdod an Pennkaslewydh, a veu dannvenys gans Sargon myghtern Assyria, ha batalyas orth Ashdod ha'y hemmeres – 2y'n termyn na an ARLOEDH a gewsis der Ysay mab Amos, ow leverel, ‘Ke ha destrypp an yskar a-dhiwar dha dhiwglun, ha digolm dha sandalyow dhiworth dha dreys.’ Hag ev a'n gwrug, ow kerdhes noeth ha dieskis.\n3Ena an ARLOEDH a leveris, ‘Kepar dell esa ow gwas Ysay ow kerdhes noeth ha dieskis avel arwoedh erbynn Ejyp ha Kush, 4yn kettellma myghtern Assyria a led Ejyp dhe-ves avel kethyon, ha Kush avel divresow, yowynk ha hen, noeth ha dieskis, gans diwbedrenn lomm, meth dhe Ejyp. 5I a vydh dyegrys, ha meth a's tevydh drefenn Kush aga govenek, hag Ejyp aga glori. 6Annedhyas an arvor ma a lever y'n jydh na, “Otta hemm yw agan govenek may fisyn dhodho rag gweres, dh'agan delivra dhiworth myghtern Assyria! Ytho fatell yllyn ni skapya?” ’


Fysegieth - Wikipedia\nFysegieth yw onan a'n moyha selvenel rannow a wodhonieth. An amkan a fysegieth yw displegya fatel wra taklow movya yn spas ha termyn, ha konvedhes fatel far an ollvys. Yth yw an studhyans a vater, nerth ha forsedh. An ger fysegieth a dheu a'n hen Rek ἡ φύσις, henn yw "ta physika" a styr "an taklow naturel".\nSkeusen a Albert Einstein, onan a'n ragresoryon a fysegieth a'n 20ves kansvledhen.\nOnan a'n kottha testennow akademek yw fysegieth ha, dre gomprehendya steronieth, martesen an kottha oll. Dres meur a'n diwettha dew vilveldhen, fysegieth, kymygieth, bewonieth ha rannow a awgrym o rann a filosofieth naturel, mes dres an Hweldro Wodhoniethek y'n 17ves kansvledhen an skiensow naturel ma a dhallathas bos arenebedhow hwithra aga honan.\nFysegieth a wra krowsegi gans lies eghen a hwithrans, kepar ha bewfysegieth ha kymygieth kwantum, ha nyns yw an emlow a fysegieth delinys yn tiwedhyn. Pur bosek yw fysegieth y'n displegyans a deknegiethow nowydh, kepar ha jynnys ebron, pellwologow, jynnys-amontya hag arvow sprusek. Fysegieth arnowydh a jun tybyansow a-dro dhe'n peswar lagha a gesmusureth ha'n mentenans a nerth, herdhyans, karg ha kehavalder.\nLast edited on 21 Me 2022, at 14:46\nDiwettha golegyans an folen ma a veu an 21 Me 2022, dhe 14:46.


Ekklesiastes 6 (ABK) - Bible Society\nEkklesiastes 6 ABK\n1Yma happ drog arall re welis yn-dann an howl, ha meur yw y boester war vab-den. 2Duw a re dhe wour rychys ha pythow hag enor ha ny fyll dh'y enev travyth yw hwansek dhodho, mes ny re Duw dhodho an galloes dhe dhybri a'n frut a'y lavur, mes estren a'n deber. Hemm yw euveredh ha kleves ankensi. 3Kyn tineyttho gour kans flogh ha bewa lies blydhen, kyn fewo hirneth mes ny yll ev bos lenwys gans y sewena, kyn na vo bedh dhodho, my a lavarsa, flogh genys marow yw feusikka agesso. 4Rag ev a dheu der euveredh, ha'y hanow yw kudhys yn tewlder; 5kyn na welas nevra golow an howl, na ny wodhva travyth, hwath ev a'n jeves moy powes ages an den na. 6Kyn hwrella ev bewa diwweyth mil vlydhen, nyns yw ev lowen yn y sewena. A nyns a pubonan dhe'n keth tyller?


Salmow 144 (ABK) - Bible Society\nSalmow 144 ABK\n1Benniges re bo an ARLOEDH ow harrek,\nneb a dhysk dhe'm diwleuv gwerrya, ha dhe'm bysies omladh;\n2ow skons ha'm dinas,\now thour ha'm delivrer,\now skoes may trestyav ynno,\nneb a feth an poblow yn-dannov.\n3ARLOEDH, pyth yw den may hwrylli y aswonn,\npo mab-den may hwrylli vri anodho?\n4Kepar hag anall yw den yw;\ny dhydhyow a dremen avel skeus.\n5Gwra dhe'th nevow plegya dhe'n dor, A ARLOEDH, ha diyskynn;\ntoch an menydhyow, ha megi a wrons.\n6Dyllo dha lughes, ha'ga skattra;\ntenn dha sethow, ha'ga domhwel.\n7Ystynn dha leuv a'n ughelder;\ngwra ow delivra, ha kemmer vy yn-mes a dhowrow meur,\nyn-mes a leuv estrenyon.\n8Aga ganow a lever euveredh,\nha'ga leuv dhyghow yw leuv dhyghow a falsuri.\n9My a gan kan nowydh dhis, A Dhuw;\nwar delynn a dheg kordenn y kanav gormola dhis.\n10Ty re ros budhogoleth dhe vyghternedh,\nha delivra Davydh dha was.\n11Saw vy a beryll an kledha,\nha gwra ow delivra dhiworth leuv estrenyon;\naga ganow a lever euveredh,\n12Re deffo agan mebyon\navel plansow yn aga yowynkneth,\nha'gan myrghes avel pennmeyn\nkervys kepar hag yn palas.\n13Re bo agan skiberyow leun,\now ri boes a bub eghenn;\nha re dhineyttho agan deves milyow\nha degow a vilyow yn agan gwelyow.\n14Re bo agan oghen krev rag ober,\nha na vo aswaow na divroa,\nha na vo kri a gynvann yn agan stretys.\n15Gwynnvys an bobel yn studh a'n par na;\ndevri, gwynnvys an bobel ha dhedhi an ARLOEDH avel aga Duw.


Ysay 12 (ABK) - Bible Society\nYsay 12 ABK\nGrasyans ha Gormel\n1Y'n jydh na ty a lever:\nMy a'th wormel, A ARLOEDH,\nrag kyn feus serrys orthiv,\ndha sorr re dreylyas dhe-ves,\nha ty a'm konfortyas.\n2Otta, Duw yw ow selwyans;\nmy a fydh, ha ny borthav own,\nrag an Arloedh DUW yw ow nerth ha'm kan,\nhag ev yw ow selwyans.\n3Hwi a denn dowr gans lowena dhiworth an fentynyow a selwyans. 4Y'n jydh na hwi a lever:\nGormelewgh an ARLOEDH,\ngelwewgh war y hanow;\ngwrewgh y wriansow godhvedhys yn mysk an poblow,\ndeklaryewgh y hanow dhe vos ughelhes.\n5Kenewgh dhe'n ARLOEDH, rag ev re wrug oberow bryntin;\ngwra hemma godhvedhys yn oll an norvys.\n6Garm ha kan yn lowen, annedhyas Sion,\nrag bras yw Sans Ysrael y'n kres ahanas.


Ysay 29 (ABK) - Bible Society\nEsedhva a-dro dhe Yerusalem\n1Ogh Ariel, Ariel,\nan sita may kampyas Davydh ynni!\nKeworrewgh blydhen dhe vlydhen;\ngesiwgh an goelyow dhe vos a-dro yn kylgh.\n2Mes stroetha Ariel my a wra,\nhag y fydh oelva ha kynvann,\nha hi a vydh dhymmo vy avel oeles alter.29:2 oeles alter: Yma dhe'n ger ebrow dew styr: an hanow Ariel, po oeles alter, may ma sakrifisow leskys warnedhi.\n3My a wra kampya a-derdro29:3 a-derdro: Po war-lergh an Septuagint avel Davydh. er dha bynn,\nha gul esedhva er dha bynn gans touryow\nha drehevel tommennow er dha bynn.\n4Ty a vydh dres isel, ha kewsel dhiworth an dor,\nha dha lavar a vydh ankler y'n mes a'n doust.\nDha lev a vydh avel nygromons yn-mes a'n dor,\nha dha lavar a hwyster yn-mes a'n doust.\n5Mes routh dha estrenyon a vydh avel ponn,\nha'n routh fell a vydh avel us ow tremena dhe-ves.\nEna yn pols, distowgh,\n6ARLOEDH an luyow a dheu dhis\ngans taran ha dorgrys ha gans tros meur,\ngans tewedh hag annawel, ha flamm a dan ow kowlleski.\n7Ena routh oll an kenedhlow a omladh erbynn Ariel,\nha pubonan a omladh er hy fynn ha'y hastell, ha'n re a wra hy reudhi,\na vydh avel hunros, gwelesigeth a'n nos.\n8Kepar dell wra den nownek hunrosa a dhybri,\nha difuna hwath gwag;\npo den ha syghes dhodho a hunros a eva,\nha difuna klamderek, ha'y enev hwath ow polsa,\nyndella y fydh dhe routh oll an kenedhlow\na omladh erbynn menydh Sion.\n9Bedhewgh dyegrys ha penndegys,\nomdhallhewgh ha bedhewgh dall;\nbedhewgh medhow, mes a-der gans gwin,\ntrebuchyewgh, mes a-der gans korev.\n10An ARLOEDH re dhinewis warnowgh\nspyrys a hun down:\nEv re dhegeas agas dhewlagas, hwi brofoesi;\nha kudha agas pennow, hwi welesydhyon.\n11An gwelesigeth a hemma oll yw dhywgh kepar ha geryow a lyver selys. Pan y'n rons dhe dhen lettrys, ow leverel ‘Lenn hemma’, yn-medh ev, ‘Ny allav, drefenn y vos selys.’ 12Ha pan yw an lyver res dhe dhen anlettrys, ow leverel, ‘Lenn hemma’, yn-medh ev, ‘Ny wonn lenna.’\n13An Arloedh a leveris:\nDrefenn an bobel ma dhe dhos nes dhymm gans aga ganow\nhag ow enora gans aga diwweus,\nmes aga holonn yw pell dhiworthiv,\nha'ga own ahanav yw dyskys gans gorhemmynn tus,\n14rakhenna, awotta, my a wra\nmarthusyon arta gans an bobel ma,\nmarthys hag aneth.\nFurneth aga thus fur a vydh ow mos dhe goll,\nha skians aga thus dhoeth a vydh kudhys.\n15Go-i an re a gudh aga husul yn town dhiworth an ARLOEDH\nha gul aga oberow y'n tewlder;\nyn-medhons, ‘Piw a'gan gwel? Piw a'gan aswonn?’\n16Hwi a dreyl an pyth a-wartha dhe woeles.\nA vydh priweythor tybys avel pri?\nA lever an pyth yw gwrys a-dro dh'y wrier,\nA lever pott a-dro dh'y briweythor,\nGovenek rag an Termyn a Dheu\n17A ny vydh a bur verr spys pan vydh Lebanon\ndreylys dhe dir feyth,\nha'n tir feyth bos tybys avel koeswik?\n18Y'n jydh na an vodharogyon a glew\nha dhiworth duder ha tewlder\ndewlagas an dhellyon a wel.\n19Arta an re uvel a's tevydh lowena y'n ARLOEDH,\nha'n voghosogyon a lowenha yn Sans Ysrael.\n20Rag ny vydh an turant na fella,\nha'n den a wra ges a dheu dhe dhiwedh,\nhag oll an re yw hewoel dhe wul meschyv a vydh treghys dhe-ves;\n21an re a dhampen den der er,\nha gorra maglenn rag an darsiwyas y'n yet,\nha treylya breus an den gwiryon gans fals dhustuni.\n22Rakhenna yndellma y lever an ARLOEDH, neb a dhasprenas Abraham, a-dro dhe ji Yakob:\nNa fella ny vydh Yakob ow kemmeres meth,\nha na fella ny vydh y fas gwannliwek;\n23rag pan wel y fleghes,\nober ow diwla, a-ji dhodho,\ni a sansha ow hanow,\nha sanshe Sans Yakob,\nha perthi own a Dhuw Ysrael.\n24An re a wander yn spyrys a dheu dhe gonvedhes,\nha'n re a grodhvol a dhegemmer dyskans.


Compare Bible readings for 1 Yowann 5 in the ABK and the BNET - Bible Society\n1 Yowann5 ABK\nFydh a Feth an Bys\n1Pub huni a grys Yesu dhe vos an Krist yw genys a Dhuw; ha pub huni a gar dineythor a gar ynwedh an flogh dineythys ganso. 2Dre hemma y hwodhon y keryn fleghes Duw, pan geryn Duw ha gwitha y worhemmynnow. 3Rag hemm yw kerensa Duw, may hwitthyn ni y worhemmynnow: ha nyns yw y worhemmynnow ankensi. 4Rag piwpynag a vo genys a Dhuw a feth an bys. Ha hemm yw an budhogoleth a fethas an bys: agan fydh. 5Piw yw ev a feth an bys saw neb a grys Yesu dhe vos Mab Duw?\nAn Dustuni a-dro dhe'n Mab\n6Hemm yw neb a dheuth dre dhowr ha dre woes, Yesu Krist; ha nyns o unnsel dre dhowr, mes dre dhowr ha dre woes. Ha'n Spyrys yw an dustunier, rag an Spyrys yw gwirder. 7Rag yma tri a dheg dustuni:5:7 dustuni War-lergh re a'n dornskrifow yma dustuni yn nev: an Tas, ha'n Ger, ha'n Spyrys Sans, ha'n tri ma yw onan; 8an Spyrys, an dowr, ha'n goes:5:8 War-lergh re a'n dornskrifow hag yma tri a dheg dustuni y'n nor: an Spyrys, an dowr ha'n goes. ha'n tri ma yw unnver. 9Mar kevyn an dustuni a dus, dustuni Duw yw brassa: rag hemm yw dustuni Duw may ros a-dro dh'y Vab. 10Neb a grys yn Mab Duw a'n jeves an dustuni ynno y honan. Neb na grys yn Duw, re'n gwrug gowleveryas; rag na grysis an dustuni re ros a-dro dh'y Vab. 11Ha hemm yw an dustuni, Duw dhe ri dhyn bewnans heb diwedh, ha bos an bewnans ma yn y Vab. 12Neb a'n jeves an Mab a'n jeves bewnans; neb na'n jeves Mab Duw, ny'n jeves ev bewnans.\nGodhvos an Bewnans heb Diwedh\n13My re skrifas an re ma dhywgh a grys yn hanow Mab Duw, rag may hwodhvowgh bos dhywgh bewnans heb diwedh. 14Ha hemm yw an fydhyans a'gan beus ynno: mar pysyn neppyth dhiworto herwydh y vodh, ev dh'agan klewes. 15Ha mar kodhon ev dh'agan klewes yn pypynag a byssyn, ni a woer ni dhe gavoes an pyth a wovynnsyn orto. 16Den mar kwel y vroder ow pegha peghes nag eus bys yn mernans, ev a wra pysi, ha Duw a re dhodho bewnans rag an re na beghons bys yn mernans. Yma peghes yw peghes bys yn mernans; ny lavarav y tylir pysi rakhenna. 17Oll kammwrians yw peghes, mes yma peghes nag yw bys yn mernans.\n18Ni a woer na begh piwpynag yw genys a Dhuw, mes Neb a veu genys a Dhuw a'n gwith, ha na'n toch an tebel el. 19Ni a woer ni dhe vos a Dhuw, ha bos oll an bys yn nerth an tebel el. 20Ha ni a woer re dheuth Mab Duw ha re ros dhyn konvedhes, dhe aswonn neb yw gwiryon; hag yth eson ynno ev yw gwiryon, yn y Vab Yesu Krist. Hemm yw an gwir Dhuw ha bewnans heb diwedh.\n21A fleghigow, omwithewgh rag idolys.


Luk 20 (ABK) - Bible Society\nLuk 20 ABK\nGovynn a-dro dhe Awtorita Yesu\nMat 21:23-27; Mark 11:27-33\n1Hag y hwarva yn onan a'n dydhyow na pan esa ev ow tyski an bobel y'n tempel hag ow pregoth an nowodhow da, an bennoferysi ha'n skribys war-barth gans an henavogyon a dheuth yn-rag 2ha leverel dhodho, ‘Lavar dhyn, py awtorita dredho y hwredh an taklow ma, po piw a ros dhis an awtorita ma?’ 3Ev a worthybis ha leverel dhedha, ‘My ynwedh a wovynn neppyth orthowgh; lavar dhymm, 4besydh Yowann, esa dhiworth nev po dhiworth tus?’ 5I a resnas an eyl gans y gila, ow leverel, ‘Mar leveryn “A nev”, ev a lever, “Ytho prag na gryssowgh dhodho?” 6Mes mar leveryn “Dhiworth tus”, an bobel oll a wra agan labydha, rag i a syns Yowann dhe vos profoes.’ 7Ytho i a worthybis, na wodhvons a-ble feu. 8Hag yn-medh Yesu dhedha, ‘Na byth moy ny lavarav dhywgh py awtorita dredho y hwrav an taklow ma.’\nParabolenn an Winlann ha'n Diogyon\nMat 21:33-46; Mark 12:1-12\n9Hag ev a dhallathas derivas an barabolenn ma dhe'n bobel: ‘Unn den a blansas gwinlann ha'y settya dhe diogyon, hag ena vyajya yn-kerdh, termyn hir. 10Hag yn seson an drevas, ev a dhannvonas kethwas dhe'n diogyon, rag may rollens dhodho neppyth a frut an winlann; mes an diogyon a'n kronkyas ha'y dhannvon yn-kerdh, gwag y dhiwla. 11Ytho arta ev a dhannvonas kethwas arall, mes i a wrug y gronkya ev ynwedh, ha'y dhespitya, ha'y dhannvon dhe-ves heb travyth. 12Ena ev a dhannvonas arta, an tressa, mes ev ynwedh i a vrewis, ha'y dewlel yn-mes. 13Yn-medh arloedh an winlann, “Pandr'a wrav? My a dhannvon ow mab kerys, martesen i a wra vri anodho.” 14Mes an diogyon, pan y'n gwelsons, a omgusulya an eyl gans y gila, ow leverel, “Hemm yw an her. Gwren ni y ladha, may teffo an ertach dhyn ni.” 15Ytho i a'n tewlis yn-mes a'n winlann ha'y ladha. Pandra ytho a wra arloedh an winlann orta? 16Ev a dheu ha distrui an diogyon na, ha ri an winlann dhe erell.’ Pan glewsons hemma i a leveris, ‘Bynner re bo!’ 17Mes ev a viras orta ha leverel, ‘Pandra ytho a styr an skryptor ma\n“An men hag a veu skonys gans an weythoryon,\nhenn yw gwrys pennmen an korn”?\n18Peub neb a goettho war an ven na a vydh terrys dhe demmyn, mes ev may koettho warnodho a vydh skwattys dhe dhoust.’ 19Ha'n skribys ha'n bennoferysi a hwilas settya dalghenn ynno y'n eur na, mes own a's teva a'n bobel, rag i a wodhva ev dhe gewsel an barabolenn ma er aga fynn i.\nRi Trubyt dhe Sesar\nMat 22:15-22; Mark 12:13-17\n20Hag i a viras orto gluw, ha dannvon aspioryon neb a omwrug gwiryon, dh'y vagla yn y lavarow, rag ma'n daskorrons dhe awtorita ha galloes an governour. 21I a wovynnas orto ha leverel, ‘Mester, ni a woer ty dhe gewsel ha dhe dhyski yn ewn, ha ny wre'ta plegya dhe fas denvyth, marnas dyski fordh Duw yn lenduri. 22Yw lafyl ni dhe ri trubyt dhe Sesar, po nag yw?’ 23Owth aswonn aga felder, yn-medh ev dhedha,20:23 yn-medh ev dhedha: War-lergh re a'n dornskrifow yn-medh ev dhedha, Prag y hwrewgh ow frevi? 24‘Diskwedhewgh dhymm dinerenn,20:24 dinerenn: Greka denarion piw a bew an imaj ha'n pennskrifa usi warnedhi?’ Yn-medhons i, ‘Sesar.’ 25Yn-medh ev dhedha, ‘Attelewgh ytho dhe Sesar an taklow usi dhe Sesar, ha dhe Dhuw an taklow usi dhe Dhuw.’ 26Ha ny yllons y vagla yn y lavarow a-rag an bobel; marth a's teva a'y worthyp, ha tewel a wrussons.\nGovynn a-dro dhe'n Dasserghyans\nMat 22:23-33; Mark 12:18-27\n27Ha re a'n Sadukeow a dheuth dhodho, neb a nagh bos dasserghyans, hag a wovynnas orto 28ow leverel, ‘Mester, Moyses a skrifas ragon, “Mar merow broder neb den ha dhodho gwreg, mes ev anvap, y vroder a dal kemmeres an wreg ha maga askorr dh'y vroder.” 29Yth esa ytho seyth broder, ha'n kynsa a gemmeras gwreg hag a verwis anvap. 30Ha'n nessa20:30 Ha'n nessa: War-lergh re a'n dornskrifow Ha'n nessa a gemmeras an wreg hag ev a verwis anvap. 31ha'n tressa a's kemmeras, hag yn kettella y ferwis an seyth heb gasa fleghes. 32Yn tiwettha oll20:32 Yn tiwettha ollWar-lergh re a'n dornskrifow Wor'tiwedh. an wreg ynwedh a verwis. 33Ytho y'n dasserghyans, piw anedha y fydh hi y wreg dhodho, rag an seyth a's teva yn gwreg?’\n34Yn-medh Yesu dhedha, ‘Fleghes an oes ma a dhemmedh hag yw res yn demmedhyans; 35mes an re yw akontys gwiw dhe dhrehedhes dhe'n oes na ha dhe'n dasserghyans dhiworth an re varow, ny dhemmedhons na nyns yns i res yn demmedhyans; 36na hwath ny yllons merwel na fella, rag yth yns i avel eledh, hag yth yns i fleghes a Dhuw, rag i dhe vos fleghes a'n dasserghyans. 37Moyses y honan a dhiskwedhas y'n derivas a-dro dhe'n bos an re varow dhe vos drehevys, pan gews ev a'n Arloedh avel Duw Abraham, ha Duw Ysak, ha Duw Yakob. 38Ha nyns yw ev Duw a'n re varow mes a'n re vew, rag dhodho ev peub oll yw yn few.’ 39Re a'n skribys a worthybis, ‘Mester, ty re gewsis yn ta.’ 40Rag ny lavasens govynn travyth orto na fella.\nGovynn a-dro dhe Vab Davydh\nMat 22:41-46; Mark 12:35-37\n41Hag yn-medh ev dhedha, ‘Fatell yllons leverel Krist dhe vos Mab Davydh? 42Rag Davydh y honan a lever yn lyver an Salmow,\n“An Arloedh a leveris dhe'm Arloedh,\n‘Ty esedh a'n barth dhyghow dhymm,\n43erna wrylliv dha eskerens dha skavell-droes.’ ”\n44Lemmyn mar kwra Davydh y elwel “Arloedh”, fatell yll ev bos y vab?’\nKuhudhans an Skribys\nMat 23:1-36; Mark 12:38-40; Luk 11:37-54\n45Ena, hag oll an bobel ow koslowes, yn-medh ev dh'y dhyskyblon, 46‘Bedhewgh war a'n skribys, neb a vynn kerdhes a-dro yn gwiskas hir, hag a gar salusyansow y'n marghasow, ha penn-esedhow y'n synagys ha penn-esedhow yn kevewiow, 47neb a gollenk chiow an gwedhwesow, hag a wra pysadow hir yn fayntys; an re ma a's tevydh dhe voy dampnyans.’


10Ena myghtern Ahaz eth dhe Damaskus rag metya orth Tiglath-pileser myghtern Assyria, hag ev a welas ena an alter esa yn Damaskus. Myghtern Ahaz a dhannvonas dhe'n oferyas Uria patron a'n alter, hag oll manylyon hy drehevyans. 11Ytho Uria an oferyas a dhrehevis alter herwydh pup-tra re dhannvonsa myghtern Ahaz dhiworth Damaskus; hag Uria an oferyas a'n drehevis kyns an myghtern dhe dhos dhiworth Damaskus. 12Pan veu an myghtern devedhys dhiworth Damaskus, an myghtern a welas an alter. Ena an myghtern a dheuth nes dhe'n alter hag mos yn-bann dhedhi. 13Ev a loskas y offrynn leskys ha'y offrynn greun, ha divera y offrynn diwes, ha skoellya goes y offrynnow kres war an alter. 14Ev a gemmeras an alter a vrons esa a-rag an ARLOEDH dhiworth tal an chi, dhiworth an le ynter an alter nowydh ha chi an ARLOEDH, ha'y gorra orth tu kledhbarth an alter nowydh. 15Myghtern Ahaz a worhemmynnis dhe Uria an oferyas, ow leverel, ‘War an alter veur losk offrynn leskys an myttin, hag offrynn greun an gorthugher, hag offrynn leskys an myghtern, ha'y offrynn greun, gans offrynn leskys oll pobel an pow, aga offrynn greun, ha'ga offrynn diwes; ena skoell warnedhi oll an goes dhiworth an offrynnow leskys, hag oll an goes dhiworth an sakrifisow; mes an alter a vrons a vydh dhymmo vy rag ow devnydh ow honan.’16:15 rag ow devnydh ow honan : Styr an Ebrow yw ankler. 16Yndella y hwrug Uria an oferyas, herwydh pup-tra a worhemmynnis Ahaz.


Luk 1 (ABK) - Bible Society\nLuk 1 ABK\n1Lies huni re omgemmeras araya derivadow yn kempenn a-dro dhe'n taklow kowlwrys yn agan mysk, 2kepar dell vons delivrys dhyn ni gans an re o testow ha menystrys a'n ger a'n dalleth; 3ytho, yth hevelis dhymmo vy ynwedh bos 'vas skrifa dhis yn kempenn, A Theofilus gorwiw, wosa hwithra pup-tra yn kompes a'n dalleth, 4mayth aswonni surneth an dyskas a veu res dhis.\nDineythyans Yowann Besydhyer Dargenys\n5Yth esa yn dydhyow Herod myghtern Yudi, oferyas, Zakaria y hanow, a asrann Abia, hag y feu dhodho gwreg, onan a vyrghes Aron, ha'y hanow Elisabeth. 6Gwiryon ens i aga dew a-wel dhe Dhuw, ow kerdhes divlam yn oll gorhemmynnow hag ordenansow an Arloedh. 7Nyns esa dhedha flogh, rag bos Elisabeth anvap, ha'n dhew anedha o gyllys pell yn aga dydhyow.\n8Y hwarva, pan esa ow menystra avel oferyas yn torn y asrann a-dherag Duw, 9war-lergh us an oferyaseth, ev dhe vos dewisys dre dewlel prenn dhe leski ynkys, ow mos yn sentri an Arloedh, 10hag yth esa oll routh an bobel ow pysi a-ves yn offrynn ynkys. 11El an Arloedh a omdhiskwedhas dhodho, ow sevel a'n barth dhyghow dhe alter an ynkys. 12Ha troblys veu Zakaria orth y weles, hag own a goedhas warnodho. 13An el a leveris dhodho, ‘Na borth own, Zakaria, rag klewys re beu dha bysadow, ha'th wreg Elisabeth a dhineyth mab dhis, ha ty a'n henow Yowann; 14ha lowena ha heudhder a vydh dhis, ha lies huni a lowenha yn y enesigeth. 15Rag ev a vydh meur a-dherag an Arloedh, ha gwin ha diwes ny wra ev dhe eva mann, ha lenwys vydh ev a'n Spyrys Sans, ha henna dhiworth brys y vamm, 16hag ev a dreyl lies huni a vebyon Ysrael dhe'n Arloedh aga Duw. 17Ha mos a wra ev a-dheragdho y'n spyrys ha'n nerth a Elias dhe dreylya kolonnow tasow dhe fleghes, ha tus dhiwostydh dhe furneth tus ewnhynsek, dhe dharbari dhe'n Arloedh pobel bareusys.’ 18Ha Zakaria a leveris dhe'n el, ‘Fatell wonn vy hemma? rag gour koth ov vy, ha'm gwreg gyllys pell yn hy dydhyow.’ 19Ha'n el a worthybis dhodho, ‘Gabriel ov vy, neb a sev a-rag Duw, ha dannvenys veuv dhe gewsel orthis, ha dhe dhri dhis an nowodhow da a hemma. 20Hag otta, avlavar vydhydh, heb galloes kewsel bys y'n jydh may hwrer an taklow ma, drefenn na gryssys dhe'm geryow, a vydh kowlwrys yn aga thermyn.’\n21Hag yth esa an dus ow kortos Zakaria, ha marth a's tevo, ev dhe dhelatya mar bell y'n tempel. 22Ha pan dheuth yn-mes, ny ylli kewsel orta, hag i a wodhva ev dhe weles gwelesigeth y'n tempel; hag ev a wrug sinys orta, ha pesya avlavar. 23Ena pan veu dydhyow y wonis dhe benn, ev a omdennas dh'y ji.\n24Wosa an dydhyow na, y wreg Elisabeth a gonsevyas, ha hi a omgudha pymp mis, ow leverel, 25‘Yndella re'm dyghtyas an Arloedh y'n dydhyow may hwrug vri ahanav, dhe gemmeres dhe-ves ow mewl yn mysk tus.’\nDineythyans Yesu Dargenys\n26Hag y'n hweghves mis an el Gabriel a veu dannvenys gans Duw dhe sita yn Galile henwys Nazareth, 27dhe wyrghes ambosys dhe wour henwys Yosep, a ji Davydh; ha Maria o hanow an wyrghes. 28Ha'n el a dheuth a-bervedh dhedhi ha leverel, ‘Hayl, leun a ras, an Arloedh genes. Bennigys os yn mysk benynes.’1:28 War-lergh re a'n dornskrifow nyns usi omma an geryow bennigys os yn mysk benynes. 29Mes troblys yn feur veu hi gans y lavar, ha hi a ombrederi py par salusyans a vedha hemma. 30Ha'n el a leveris dhedhi, ‘Na borth own, Maria, rag ty re gavas gras gans Duw. 31Hag otta, ty a gonsev y'th vrys ha dineythi mab, ha ty a'n henow Yesu. 32Meur vydh ev, hag ev a vydh gelwys Mab an Ughella; ha'n Arloedh Duw a re dhodho tron y das Davydh, 33ha reynya a wra war ji Yakob bynitha; ha dh'y vyghternsys ny vydh diwedh.’ 34Ha Maria a leveris dhe'n el, ‘Fatell vydh hemma, a-ban na aswonnav gour?’ 35Ha'n el a worthybis dhedhi, ‘An Spyrys Sans a dheu warnas, ha nerth an Ughella a'th worskeus; rakhenna an flogh a vydh genys1:35 genys: War-lergh niver byghan a dhornskrifow genys dhiworthis. a vydh gelwys Mab Duw. 36Hag otta, Elisabeth dha geniterow, hi ynwedh, re gonsevyas mab yn hy hothni, ha hemm yw an hweghves mis gensi, neb a veu gelwys anvap; 37rag gans Duw ny vydh travyth dres y alloes.’ 38Ha Maria a leveris, ‘Awotta maghteth an Arloedh; re bo dhymm war-lergh dha er.’ Ha'n el a omdennas dhiworti.\nMaria A dhe Weles Elisabeth\n39Y'n dydhyow na Maria a sevis ha mos yn unn fyski dhe'n vro venydhyek, dhe sita a Yuda, 40ha hi eth yn chi Zakaria ha salusi Elisabeth. 41Ha pan glewas Elisabeth salusyans Maria, an flogh a lammas yn hy brys; hag Elisabeth a veu lenwys a'n Spyrys Sans, 42ha hi a grias gans kri ughel, ‘Bennigys osta yn mysk benynes, ha bennigys yw frut dha vrys. 43Ha prag yth yw hemma grontys dhymm, mamm ow Arloedh dhe dhos dhymmo vy? 44Rag otta, pan dheuth lev dha salusyans dhe'm diwskovarn, an flogh a lammas y'm brys gans joy. 45Ha gwynn hy bys neb a grysis y fedha kollenwys an taklow a veu leverys dhedhi dhiworth an Arloedh.’\nKan Maria, Magnificat\n46Ha Maria a leveris,\n‘Ow enev a veurha an Arloedh,\n47ha'm spyrys re lowenhas yn Duw ow Selwyas,\n48rag ev re viras war uvelder1:48 uvelder: Po studh isel. y vaghteth.\nRag otta, alemma rag oll an henedhow a'm gelow gwynnvys;\n49rag ev neb yw galloesek re wrug oberow meur ragov,\nha sans yw y hanow ev,\n50hag yma y dregeredh a unn henedh dhe'n nessa\ndhe'n re a berth own anodho.\n51Ev re dhiskwedhas nerth der y vregh,\nev re skattras an re woethus yn preder aga holonn.\n52Ev re worras tus alloesek1:52 tus alloesek: Po rewloryon. dhe'n leur dhiworth aga seow,\nha re dhrehevis an re uvel.\n53Ev re lenwis an re nownek a bythow da,\nha'n dus rych ev re dhannvonas dhe-ves gwag.\n54Ev re weresas Ysrael y was,\now perthi kov a'y dregeredh,\n55par dell ambosas dh'agan tasow,\nAbraham ha'y has bys vykken.’\n56Ha Maria a wortas gensi a-dro dhe dri mis, ha hi a dhehwelis dh'y chi hy honan.\nDineythyans Yowann Besydhyer\n57Ha'n termyn a veu kowlwrys rag Elisabeth dhe dhineythi, ha hi a dhineythis mab. 58Ha'y hentrevogyon ha'y neskerens a glewas an Arloedh dhe dhiskwedhes tregeredh veur dhedhi, hag i a lowenhi gensi.\n59Hag y'n ethves dydh i a dheuth dhe drodreghi an flogh hag i a'n henwis Zakaria war-lergh hanow y das. 60Mes y vamm a worthybis, ‘Na wrewgh, mes henwys vydh ev Yowann.’ 61Hag i a leveris dhedhi, ‘Nyns eus denvyth a'th neskerens henwys gans an hanow ma.’ 62Hag i a wre sinys dh'y das, pandr'a vynna y vos henwys. 63Hag ev a wovynnas legh-skrifa, ha skrifa, ‘Yowann yw y hanow ev.’ Hag i oll a's teva marth. 64Desempis igerys veu y anow, ha'y daves, hag ev a gewsi, ow kormel Duw. 65Own a dheuth war oll aga hentrevogyon; hag yth esa oll an taklow ma derivys a-les yn oll an vro venydhyek a Yudi, 66ha seul a's klewas a's gorras yn aga holonn, ow leverel, ‘Ytho, pandr'a vydh an flogh ma?’ Hag yth esa leuv an Arloedh ganso.\n67Ena y das Zakaria a veu lenwys a'n Spyrys Sans, hag ev a brofoesas, ow leverel,\n68‘Benniges re bo an Arloedh, Duw Ysrael;\nrag ev re dheuth dhe weles y bobel ha'ga dasprena,\n69ha drehevel korn a selwyans ragon\nyn chi Davydh y was;\n70kepar dell gewsis seuladhydh dre anow y brofoesi sans,\n71selwyans dhiworth agan eskerens, ha dhiworth dorn oll an re a'gan kas;\n72dhe wul tregeredh dh'agan tasow,\nha dhe berthi kov a'y gevambos sans,\n73an ti a dos orth Abraham agan tas:\nev dhe wrontya dhyn ni 74ma'n serfyn ev heb own,\nlivrys mes a dhorn agan eskerens1:74 mes a dhorn agan eskerens: War-lergh re a'n dornskrifow mes a dhorn eskerens. 75yn sansoleth hag ewnder\na-dheragdho oll dydhyow agan bewnans.\n76Ha ty, flogh, a vydh gelwys profoes an Ughella,\nrag ty a gerdh a-rag fas an Arloedh, dhe bareusi y fordhow,\n77dhe ri skians a selwyans dh'y bobel\nyn dehwelyans aga feghosow,\n78dre druedh medhel agan Duw,\nmay teu dh'agan vysytya an jydh-tardh a'n ughelder,\n79dhe ri golow dhe'n re esedhys yn tewlder hag yn skeus ankow,\nha dhe hembronk agan treys yn fordhow kres.’\n80Ha'n flogh a devi, hag omgrevhe yn spyrys; hag yth esa y'n difeythtiryow bys yn dydh y omdhiskwedhyans dhe Ysrael.


Ynys Navassa - Wikipedia\n(Baner Statys Unys) (Sel Statys Unys)\nEnep 5.2 km²\nAmser UTC -5\nYnys Navassa (FSS: Enys Navassa; Sowsnek: Navassa Island; Frynkek: La Navase) yw ynys y'n Mor Karib. War-lergh an Statys Unys, an ynys yw onan a 'diredhow ynysek byghan tramor an SU' (US minor outlying islands). Hayti a jallenjy an studh ma, ha disklarya a-dhia leun a amser bos Navassa rann a'y thiredh hy honan. An ynysik usi desedhys ynter Hayti ha Jamayka, fest yn soth a Guba ha Baya Guantánamo. Nyns eus nebonan ow triga war Navassa, mes yma Servis Puskes ha Goedhviles a wovernans an SU ow lywya golowji ena.\nLast edited on 21 Kevardhu 2021, at 04:52\nDiwettha golegyans an folen ma a veu an 21 Kevardhu 2021, dhe 04:52.


Compare Bible readings for Dewteronomi 24 in the ABK and the ESV - Bible Society\nDemmedhyans ha Didhemmedhyans\n1Pan wra gour kemmeres gwreg ha'y demmedhi, ha mar ny gyv hi gras yn y wolok drefenn ev dhe gavoes ynni neppyth anwiw, hag ena ev a skrif rygdhi skrifenn didhemmedhyans ha'y worra yn hy leuv, ha'y dannvon dhiworth y ji, 2ha hi, wosa mos dhiworth y ji, a dheu ha bos gwreg dhe wour arall; 3ha mar kwra an diwettha gour hy hasa ha skrifa rygdhi skrifenn didhemmedhyans ha'y gorra yn hy leuv, ha'y dannvon dhiworth y ji; po mar merow an diwettha gour a's kemmeras avel gwreg, 4ena hy hynsa gour neb a's dannvonas dhe-ves ny yll hy hemmeres dhodho arta avel gwreg wosa hy bos defolys. Henna a via pyth kasadow a-rag an ARLOEDH. Na dhro pegh war an tir a wra an ARLOEDH dha Dhuw y ri dhis avel eretons.\n5Pan wra gour kemmeres gwreg nowydh, nyns a yn-mes dhe'n lu, ha ny vydh gorrys warnodho charj vytholl; ev a vydh rydh yn y ji unn vlydhen, hag ev a vydh lowen gans y wreg neb a's kemmeras.\n6Den ny gemmer melin avel arwoestel, na men-melin gwartha, drefenn ev dhe gemmeres avel goestel an bewnans a wour.\n7Mars eus gour kevys ow tenladra onan a'y vreder, mebyon Ysrael, ha'y dhyghtya avel kethwas ha'y wertha, ena an lader na a verow. Yndella ty a garth an drog a-dhiworthowgh.\n8Yn termyn plag a lovryjyon, gwayt gul gans rach pup-tra a wra an oferysi leviek y dhyski dhis; dell worhemmynnis dhedha, yndella gwayt y wul. 9Porth kov a'n pyth a wrug an ARLOEDH dha Dhuw dhe Miryam y'n fordh pan dheuthewgh yn-mes a Ejyp.\n10Pan brestydh neppyth dhe'th kentrevek, na dheus a-bervedh yn y ji dhe gemmeres y woestel. 11Ty a sev a-ves, ha'n gour neb a brestsys dhodho a dhre an goestel dhe-ves dhis. 12Mars yw ev gour boghosek, na wrowedh dhe gosk, ha'n goestel hwath genes. 13Daskorr dhodho an goestel pan sedh an howl rag may kosko yn y vantell ha'th vennikka, hag y fydh ewnder dhis a-rag an ARLOEDH dha Dhuw.\n14Na arwask arvethesik neb yw boghosek hag edhommek, onan a'th vreder po a'th alyons eus y'th tir a-ji dhe'th yetys. 15Ro dhodho y arveth y'n keth jydh ma'n dendilas, kyns es an howl dhe sedhi warnodho, rag boghosek yw, ha'y vewnans a greg warnodho; ken ev a elow war an ARLOEDH er dha bynn, hag y fydh peghes ynnos.\n16Ny vydh tasow gorrys dhe'n vernans rag mebyon, ha ny vydh mebyon gorrys dhe'n mernans rag tasow. Peub a vydh gorrys dhe'n mernans rag y beghes y honan.\n17Na gammdreyl breus dhiworth alyon nag omdhivas, ha na gemmer dillas gwedhwes avel goestel. 18Porth kov dha vos keth yn Ejyp, ha'n ARLOEDH dha Dhuw a'th tasprenas alena; rakhenna my a worhemmynn dhis gul an dra ma.\n19Pan vysydh dha drevas y'th wel, hag ankevi manal y'n gwel, na dhehwel dh'y hemmeres; hi a vydh dhe'n alyon, dhe'n omdhivas ha dhe'n wedhwes, rag ma'th vennikko an ARLOEDH dha Dhuw yn oll ober dha dhiwleuv. 20Pan weskydh dha olewbrennyer, na guntell frut nessa gweyth; y fydh dhe'n alyon ha dhe'n omdhivas ha dhe'n wedhwes. 21Pan guntellydh grappys dha winlann, na guntell nessa gweyth; y fydh dhe'n alyon ha dhe'n omdhivas ha dhe'n wedhwes. 22Porth kov dha vos keth yn pow Ejyp; rakhenna my a worhemmynn dhis gul an dra ma.


(258) Desmygow - lovinglivingcornish\nDownload FileMP3 • 3399KB\nAn desmyk tradycyonal pò ‘traditional riddle’ yw gwers cot ow tescrefa neb tra in geryow gwiùs pò andydro, ha res yw dhe’n woslowysy desmygy pandr’yw an dra intendys. Aswonys dâ yw an desmyk Sowsnek ‘Humpty Dumpty’. Ot obma trailyans in Kernowek dasvêwys:\nBothan Crothan o sedhys wàr fos.\nBothan Crothan a godhas yn poos.\nNy ylly oll soudrys ha mergh an mytern\ny worra arta warbarth kynth o dhedhans bern.\nAn gorthyp heb mar yw ‘Oy’. Hag ot obma ken desmyk Sowsnek: What always runs but never walks,/ often murmurs, never talks,/ has a bed but never sleeps,/ has a mouth but never eats? An gorthyp yw awan pò ryver. Yma desmygow kefys in lies tavas, an tavosow Keltek comprehendys. Ot obma desmyk Godhalek:\nag ligean a scíthe\nagus a lámh ina chluais.\nHèn yw dhe styrya: ‘Cul awoles/ ledan avàn,/ pàn vo va ow powes/ yma y dhorn in y scovarn.’ An gorthyp ewn yw kelorn pò bùcket. Yma lies desmyk kefys in Bretonek inwedh, rag ensampyl:\nUn itron penn ruz azezet\nwar ur skaoñ c’hlas dantelezet.\nAr vugale zo sod ganti\nha digor a gav e pep ti.\nIn Kernowek hedna a via ‘Arlodhes rudh hy fenn esedhys/wàr scavel wer dhensak./ Yth yw an flehes muscok rygthy/ha hy yw wolcùm in pùb chy.’ An gorthyp yw syvien pò ‘strawberry’. Mar bell dell worama nyns eus ma’s udn desmyk tradycyonal kefys in Kernowek. Y hyll hedna bos gwelys in lyver Pryce. Yth ywa indelma:\nFlogh a veu genys in mis Merth.\nNy a drohas y vêgel in mis Est.\nEv a ros towl\ndhe Prownter Powl\nmis Du kyns Nadelyk.\nYma y vêgel ena ow mênya ‘his navel.’ An gorthyp yw barlys pò ‘barley.’ Yma Pryce ow styrya an desmyk indelma: An barlys a veu gonedhys in mis Merth. Trehys veu in mis Est. Coref a veu gwrÿs anodho ha Prownter Powl a evas dewas a hedna in mis Du hag a godhas wàr an dor. Yma an Nadelyk ow tos, hag in dedhyow cot ha yêyn an gwâv yth on ny temptys traweythyow dhe eva re. Yma govenek dhybm na wra den vÿth a’m goslowysy medhowy an mis-ma, trebuchya ha pystyga y honen.


5Ha'n ARLOEDH a leveris dhe Moyses, 6Doro loeth Levi yn ogas, ha'ga gorra a-rag Aron an oferyas, may fenystro dhodho. 7I a with y dheverow ev ha deverow an kuntelles kowal a-rag tylda an kuntelles, dell venystrons dhe'n tabernakel; 8i a with daffar oll tylda an kuntelles, ha'n deverow rag mebyon Ysrael dell venystrons dhe'n tabernakel. 9Ha ty a re an Levysi dhe Aron ha'y vebyon; i yw res oll yn tien dhodho yn sur a-dhiworth mebyon Ysrael. 10Ha ty a wra charjya Aron ha'y vebyon dhe witha aga dever oferyasek; mes mar teffo neb estren yn ogas, ev a vydh gorrys dhe'n mernans.


An planet Dor (po an Norvys, an bys) yw an planet y'n system howlek le may few tus. An tressa planet dhiworth an howl yw ev, an brassa yn mysk an planetys fast. Furvys veu an nor nans yw 4,550 milvil vlydhen. Y arwoedh steroniethek yw po .\nMyns enep an Nor yw 510,067,420 kmÂ², warnodho 29.2 % a dir (148,847,000 kmÂ²) ha 70.8 % a dhowr (361,220,420 kmÂ²).\nAn Loer yw an loer unnik ow kul resegva a-dro dhe'n bys ma.\nOes an Norvys yw dismygrivys y'n eur ma orth 4,550 milvil vlydhen. Nebes 4,000 milvil vloedh yw gans an kottha kerrek aswonnys, ha tanow yw an re kottha ages 3,000 milvil vloedh. An kottha remenans a groaduryon a veu treylys yn meyn nans yw le ages 3,900 milvil vlydhen.\nAn Nor yw furvys a weliow dibarow: krevenn an nor, an pall ughel (ow kul, war-barth gans an grevenn, an karngylgh po lithosfer), an gwanngylgh po asthenosfer, an pall isel, ha kolonnenn an nor. A-ugh an grevenn, po gweli enep an planet, yma'n ayrgylgh po atmosfer gonedhys dre vras a nitrojen hag oksyjen.\nPlanettys: Mergher Â· Gwener Â· Dor Â· Meurth Â· Yow Â· Sadorn Â· Ouran Â· Nevyon\nPlanettys korr: Ceres Â· Eris Â· Haumea Â· Makemake Â· Plouton\nDiwettha golegyans an folen ma a veu an 17 Metheven 2022, dhe 08:57.


A.S.D. Smith - Wikipedia\n(Daskevarwodhys dhyworth A. S. D. Smith)\nA. S. D. Smith (1883-1950; y henwyn o Arthur Saxon Dennett, mes aswonnys yw pupprys avel A.S.D. Smith) o hembrenkyas a dhasserghyans an yeth Kernewek warbarth gans Robert Morton Nance. Bardh a Orsedh Kernow o ev, gans an hanow bardhek "Caradar". Genys veu y'n vlydhen 1883 yn Sussex, Pow Sows, yn teylu kernewek.\nEv a studhyas Kembrek pan o ev yowynk, hag ev a skrifas dornlyver Kembrek, Welsh Made Easy y hanow, kyns ervira dyski Kernewek gans an lyver Kembrek Llawlyfr Cernyweg Canol skrifys gans Henry Lewis.\nY'n vlydhen 1930 yth o Smith dyskador yn Tiverton le may tyski ev Kernewek dhe'n vebyon y'n skol. Pur sewen o an klassow ha rakhenna Smith a dhellos dornlyver an taves Kernewek, Lessons in Spoken Cornish y hanow. Yn 1933 yth eth dhe driga yn Kernow le may tallathas dyski an yeth yn klassow gorthugherweyth. Ev a oberi gans Nance rag askorra an English-Cornish Dictionary (Gerlyver Sowsnek-Kernewek) yn 1934.\nEv a askorras an kynsa lyver-termyn yn Kernewek yn tien, Kernow y hanow, mes an dyllans ma a worfennis pan dhehwelis Smith dhe Sussex yn 1936. Ev a besyas gans y studhyansow hag yn 1939 y tellos ev Cornish Simplified (Kernewek Sempelhes), lyver aswonnys yn ta. Dyllansow erell a vri yw Nebes Whethlow Ber, The Story of the Cornish Language (Hwedhel an Yeth Kernewek), How to learn Cornish (Fatell dhyskir Kernewek), Whethlow an Seyth Den Fur A Rom hag ev re worfennsa an brassa rann a dreylyans a'n hwedhel Trystan hag Ysolt: an hirra hwel gwers y'n yeth Kernewek, pan verwis ev yn 1950. Dyllys veu an gwers na yn 1951, unn vlydhen wosa y vernans. Ynkleudhys yw yn korflann eglos Amberley yn Sussex.\nSkriforyon yn Kernowek\nDiwettha chanj an folen ma a veu an 22 Genver 2020, dhe 12:02.


Ezekiel 45 (ABK) - Bible Society\nEzekiel 45 ABK\nAn Rannvro Sans\n1Pan vydhowgh ow tewlel prenn dhe ranna an tir avel eretons, hwi a re offrynn dhe'n ARLOEDH, rann a'n tir avel rannvro sans, pymp mil hag ugens hy hirder hag ugens mil hy les. Hi a vydh sans a-ji dhe oll hy oryon a-dro. 2Anedhi y fydh rann bedrek rag an sentri, pymp kans hy hirder ha pymp kans hy les, ha spas igor a hanter-kans kevelin a-dro dhedhi. 3Y'n rannvro sans ty a vusur rann a bymp mil warn ugens hy hirder, ha deg mil hy les; ynni y fydh an sentri, an tyller an moyha sans. 4Rann sans an tir a vydh dhe'n oferysi, menystrys an sentri, an re a dheu nes dhe venystra dhe'n ARLOEDH; hag y fydh tyller rag aga chiow ha tyller sans rag an sentri. 5Hag y fydh rann pymp mil warn ugens hy hirder ha deg mil hy les rag an Levysi a venyster y'n tempel avel aga ferghennogeth rag sitys dhe driga ynna.45:5 rag sitys dhe driga ynna: Amendys war-lergh an Septuagint.\n6Hwi a re perghennogeth an sita, pymp mil hy les ha pymp mil warn ugens hy hirder, ryb tenewen an rann sans; y fydh rag oll chi Ysrael.\n7Rag an pennsevik y fydh an tir war dhew denewen an rann sans ha perghennogeth an sita, ryb tenewen an rann sans ha perghennogeth an sita, a'n howlsedhes hag a'n howldrevel, ha'n hirder kettuel gans an rannow dhiworth or an howlsedhes bys yn or an howlsevel 8An tir ma a vydh y berghennogeth yn Ysrael. Ny wra ow fennsevigyon arwaska ow fobel na fella, mes i a re an tir dhe ji Ysrael war-lergh aga loethow.\n9Yndellma y lever an Arloedh DUW: Lowr yw, a bennsevigyon Ysrael! Hepkorrewgh garowder ha ravna, ha gwrewgh gwirvreus hag ewnder; na wrewgh tewlel ow fobel yn-mes a'ga ferghennogeth na fella, yn-medh an Arloedh DUW.\nPoesow ha Musuryow\n10Y fydh dhywgh mantolyow ewn, hag efa ewn ha bath45:10 bath: Musur linyel, a-dro dhe 45 liter. ewn. 11An efa ha'n bath a vydh kemusur, an bath unn degves rann a homer, ha'n efa unn degves rann a homer; an homer a vydh an musur savonek. 12An shekel a vydh ugens gera. An sommenn a ugens shekel ha pymp shekel warn ugens ha pymthek shekel a vydh agas mane.\n13Hemm yw an offrynn a wrewgh: unn hweghves rann a efa dhiworth pub homer a waneth, hag unn hweghves rann a efa dhiworth pub homer a heydh, 14An ordenans rag oyl yw unn degves rann a bath dhiworth pub kor (yma deg bath yn unn kor, kepar hag y'n homer);45:14 yma deg bath yn unn kor, kepar hag y'n homer: Amendys. 15hag unn dhavas dhiworth pub flokk a dhew kans dhiworth peurvaow dowrhes Ysrael. Hemm yw rag an offrynn greun, ha'n offrynn leskys ha'n offrynn kres, dhe wul prenedh ragdha, yn-medh an ARLOEDH. 16Oll pobel an tir a re an offrynn ma rag pennsevik Ysrael. 17Dever an pennsevik a vydh ri an offrynnow leskys, offrynnow greun, hag offrynnow diwes y'n goelyow, y'n loeryow nowydh hag y'n sabotys, oll an goelyow apoyntys a ji Ysrael; ev a brovi an offrynnow pegh, an offrynnow greun, an offrynnow leskys, ha'n offrynnow kres, dhe wul prenedh rag chi Ysrael.\n18Yndellma y lever an Arloedh DUW: Y'n kynsa mis, yn kynsa dydh an mis, ty a gemmer tarow yowynk heb namm, ha ty a burha an sentri. 19An oferyas a gemmer neppyth a woes an offrynn pegh ha'y worra war bostow darasow an tempel, peswar kornell min gwartha an alter, ha war bostow yet an klos a-bervedh. 20Ty a wra yndella yn seythves dydh an mis rag gour a beghas heb y wodhvos, po dre sempledh ty a wra prenedh rag an tempel.\n21Y'n kynsa mis, yn peswardhegves dydh an mis, y fydh dhywgh an pask, goel a seyth dydh; bara heb goell a vydh dybrys. 22Y'n jydh na an pennsevik a brovi tarow avel offrynn pegh ragdho ev y honan ha rag oll an bobel. 23Seyth dydh a'n goel ev a brovi offrynn leskys dhe'n ARLOEDH, seyth tarow, ha seyth hordh heb namm, rag pubonan a'n seyth dydh, ha bogh rag offrynn pegh 24Hag ev a brovi offrynn greun, unn efa, rag pub tarow, ha hin a oyl rag pub efa. 25Y'n seythves mis, yn pymthegves dydh an mis, ha dre seyth dydh an goell, ev a wra an keth provians rag offrynnow pegh, offrynnow leskys, hag offrynnow greun, ha'n oyl.


Nebes Geryow Kernewek: Keskusulyans Keltek\nYth esov lemmyn yn Arlington, Massachusetts, may hwodrigav vy gans kowetha bys dy’ Lun. My a nijas omma de, mes nyns esa spas dhymm dhe bostya bys hedhyw. An bennseythun ma y fydh synsys an 25es Keskusulyans Keltek Harvard Blydhenyek dhe Bennskol Harvard, ha didheurek vydh goslowes orth an arethow ha gweles kowetha goth a’n bys akademek keltek. Y fydh ynwedh meur dhe eva ha dybri, awos bos lies boesti ha diwotti da yn Cambridge. Yma govenek dhymm na dhyffiv ha bos tew ha my omma!\nHedhyw y tallathas darvosow an keskusulyans dhe 11 eur, gans kuntellyans byghan a-dro dhe hwilas ober y’n bys akademek. Nyns yw es dhe geltoniethoryon yowynk kavoes soedhow -- neppyth anodho may hwrewgh hwi redya meur y’n blog ma dres an misyow a dheu, ha my ow hwilas soedh akademek -- ha warlyna, ordenoryon an Keskusulyans a vynna agan gweres dre dhalleth kuntellyans may hyllyn ni kavoes kusul dhiworth tus y’gan galwesigeth re gavas soedhow. Hevlyna, byttegyns, ny ylli meur a dus dos dhe’n kuntellyans, ytho ni a’n gorfennas a-varr ha mos dhe li.\nDhe 5 eur ni a omguntellas arta rag an Areth John V. Kelleher, hwarvos blydhenyek synsys an nos kyns dalleth an Keskusulyans. An arethor hevlyna o Professor Philip O’Leary dhiworth Kollji Boston, ha titel y areth o “Piw yw Iwerdhonek? Iwerdhonek piw? Skriforyon a Iwerdhonek, Skriforyon a Sowsnek, Skrifa yn Iwerdhon” (“Who’s Irish? Whose Irish? Writers of Irish, Writers of English, Writing in Ireland”). Professor O’Leary a gewsis a istori a lyenn iwerdhonek yn kres an 20ves kansblydhen, pan esa an bys lyennek yn Iwerdhon owth omwovynn a pe lyenn Yeats, Joyce, Synge, h.e. lyenn iwerdhonek skrifys yn Sowsnek po lyenn sowsnek skrifys yn Iwerdhon. Yth esa lies den y’n dydhyow na a leveris bos lyenn skrifys y’n taves Iwerdhonek an lyenn iwerdhonek gwir, mes ena kepar ha lemmyn yth esa moy a dus yn Iwerdhon ow skrifa hag ow redya lyenn anglo-iwerdhonek ages lyenn iwerdhonek.\nHemm yw govynn a vri rag pub kenedhel geltek, dhe’m breus vy. Pyth yw moy poes rag gwitha gonisogeth kernewek: oberow Daphne du Maurier, redys gans milvilyow a dus oll a-dro dhe’n bys; po skrifow kernewegoryon an 20ves kansblydhen, redys gans neb kansow a dus, ha treweythyow moy aga les dhe studhyoryon an taves ages dhe gernewegoryon freth a vynn kavoes hwedhel da dhe redya? Taklow a’n keth sort veu dadhlys yn Iwerdhon nans yw tri ugens blydhen, dell hevel.\nAn Keskusulyans y honan a dhalleth a-vorow -- pella manylyon an paperyow a vydh dyllys omma!\nPostys gans Benjamin Bruch dhe 23:30.


Gis Koth yw onan a’n koktels sodhogel an IBA y’n klass "na yllir aga ankevi".\nKoktel yw diwes kemyskys a syns alkohol, poken avel kemmysk a lasow po gans sugennow frooth po dehen. Devisys veu an koktels kynsa a-dro dhe 1803. Yn 1863 dyllys veu lyver gans Jerry Thomas a gomprehendyas deg a resaytyow koktel. Fest gerys-da ens i y'n oos Difen y'n Statys Unys (1920-1933) drefen i bos essa dh'aga havos es korev po gwin. Pur gemmyn yw koktels yn bostiow ha tavernyow erbynn lemmyn.\nKoktel sodhogel an IBA yw onan a’n lies koktel dewisys gan an International Bartenders Association (IBA) po Kowethas Keswlasek Tavernoryon hag usys y’n Kesstrif Koktel an Bys pub bledhen.\nKoktels an IBA a wra devnydh a centilitrow (cl). 3 cl yw ogas dhe 1 ouns devrek S.U. (1.4% moy). 0.5 cl yw ogas dhe unn lo de.\n1 Rol a goktels sodhogel an IBA\n1.1 An re na yllir aga ankevi\n1.2 An re klassek kevos\n1.3 Diwosow Oos Nowydh\nRol a goktels sodhogel an IBA[golegi | pennfenten]\nRynnys yw koktels an IBS dhe dri klass:\nAn re na yllir aga ankevi[golegi | pennfenten]\nHanow yn Sowsnek\nAlexander Gwrys a cognac, likour koko (Crème de cacao), ha dehen.\nAmericano Gwrys a Campari, vermouth hweg, ha rag an versyon pik-pik, dowr pik-pik (club soda) afinys gans lownyans lymmaval.|\nAngel Face Gwrys a jynevra, brandi brykedh ha Calvados yn mynsow kehaval.\nAviation Gwrys a jynevra, likour keres, crème de violette, ha sugen lymmaval.\nYnter an Lienyow\nBetween the Sheets Gwrys a romm gwynn po romm skav aral, cognac, triple sec, ha sugen lymmaval\nBoulevardier Gwrys a hwiski iwerdhonek, vermouth hweg, ha Campari.\nBrandy Crusta Gwrys a vrandi, Maraschino Luxardo, likour curaçao, sugen lymmaval fresk, syrop sugra, hag Angostura bitters.\nCasino Gwrys a jynevra, likour keres, bitters owraval ha sugen lymmaval fresk.\nClover Club Gwrys a jynevra, sugen lymmaval fresk, syrop avan ha gwynn oy.\nDaiquiri Gwrys a romm, sugen citrus (limaval dell yw usys), ha sugra\nDry Martini Gwrys a jynevra ha vermouth, hag afinys gans oliven po nedhans lymmaval.\nGin Fizz Gwrys a jynevra, sugen lymmaval ha sugra, shackys gans rew, diverys yn gwedren gans dowr pik-pik war y benn.\nHanky Panky Gwrys a jynevra, vermouth hweg, ha Fernet-Branca.\nJohn Collins Collins yw eghen a goktel, hemm yw, diwes hir treloubys gans rew ha dowr pik-pik war y benn, gwrys a jynevra segh Loundres po hwiski Bourbon, sugen lymmaval, sugra ha dowr pik-pik\nAn Ger Diwettha\nLast Word Gwrys a vynsow kehaval a jynevra, Chartreuse gwyrdh, likour keres ha sugen limaval fresk kemyskys yn shackyer koktel gans rew. Wosa shackya, diverys yw an kemysk dre rider y’n gweder.\nManhattan Gwrys a hwiski, vermouth hweg ha bitters.\nMartinez Ragresor dhe’n martini, gwrys a jynevra, vermouth hweg, likour keres ha bitters.\nMary Pickford Gwrys a romm gwynn, sugen pinaval fresk, grenadine ha likour keres, servys wosa shackya ha yeynhe\nMonkey Gland Gwrys a jynevra, sugen owraval, grenadine hag absinthe. Devisys y’n 1920ow gans Harry Mac Elhone yn Evrek Nowydh,\nNegroni Koktel italek gwrys a unn rann a jynevra, unn rann a vermouth rudh (hanter-hweg) hag unn rann Campari, afinys gans rusken owraval.\nOld Fashioned Gwrys orth gemyska sugra ha bitters, keworra hwiski (treweythyow brandi) hag afinys gans rusken owraval ha keresen maraschino.\nParadise Gwrys a jynevra, brandi brykedh ha sugen owraval yn komparriv 2:1:1 gans lagyans a sugen lymmaval.\nPlanter’s Punch Gwrys a romm Jamayka, sugen limaval fresk ha sugen sugra.\nMedh Oy Porto\nPorto Flip Gwrys a vrandi, port rudh ha melyn oy, ha kampollys y’n kynsa prys yn 1862.\nRamos Fizz Gwrys a jynevra, sugen lymmaval, sugen limaval, gwynn oy, sugra, dehen, dowr bleujen owraval ha dowr pik-pik. Servys yw yn gwedren Collins meur. An hanow a dheu dhyworth Henry C. Ramos, a dhevisas an koktel yn New Orleans yn 1888.\nRusty Nail Kemmysk a Drambuie ha hwiski albannek\nSazerac Koktel a-varr dhyworth Orleans Nowydh (an hanow a dheu dhyworth merk a vrandi a’n cita), gwrys a cognac po hwiski, absinthe, bitters ha sugra.\nSidecar Gwrys a vrandi (cognac), likour owraval (Cointreau, Curaçao po Grand Marnier), ha sugen lymmaval.\nStinger Devisys yn 1890 ha gwrys a vrandi ha crème de menthe (yn komparriv 5:2)\nTuxedo An hanow a dheu dhyworth an keth klub powdir a res y hanow dhe’n jerkyn. Gwrys a jynevra, vermouth segh, bitters hag absinthe, afinys gans keresen.\nVieux Carré Gwrys a hwiski sugal, cognac, vermouth hweg, Bénédictine ha bitters.\nWhiskey Sour Gwrys a hwiski, yn fenowgh bourbon, sugen lymmaval, sugra, ha dre dhewis, lagyans a wynn oy.\nWhite Lady Karr tu gans jynevra yn le brandi, ha sugra yn le triple sec, ha sugen lymmaval.\nAn re klassek kevos[golegi | pennfenten]\nBellini Devisys rag an kynsa prys yn 1934 gans Giuseppe Cipriani yn Harry’s Bar, Venis, henwys Bellini drefen bos liw an diwes hevelep dhe liw toga yn limnans gans Giovanni Bellini. Gwrys yw an koktel a Prosecco ha sugen aval gwlanek.\nBlack Russian Kemmysk yw Russek Du a vodka ha likour koffi, devisys yn 1949 gans Gustave Tops yn Ostel Metropole, Brussel.\nBloody Mary Devisys gans Fernande Petiot y’n New York Bar yn Paris yn 1921. An chif devnydhyow yw vodka ha sugen aval kerensa, mes y hyllir keworra saworyow kepar ha saws Worcestershire, kennin, kegis hweg, marghredik, holan ha puber.\nCaipirinha Koktel kenedhlek Brasil, gwrys a cachaça (las kors sugra) sugen limaval ha sugra. An ger caipirinha a styr nebonan dhyworth an powdir, hevelep dhe’n Sowsnek hillbilly.\nChampagne Cocktail Gwrys a Champagne, brandi, sugra, Angostura bitters hag afinys gans keresen Maraschino.\nDassergher Korf #2\nCorpse Reviver #2 Gwrys a jynevra, Cointreau, Lillet Blanc, absinthe ha sugen lymmaval.\nCosmopolitan Gwrys a vodka, triple sec, sugen koll garan ha sugen limaval fresk. Y teuth gerys-da wosa an dowlen bellwolok amerikanek Sex and the City.\nCuba Libre Gwrys a romm, kola ha traweythyow sugen limaval.\nFrench 75 Koktel aral devisys gans Harry MacElhone y’n New York Bar yn Paris yn 1915. Y effeyth o hevelep dhe dardhen gonn 75mm. Gwrys a jynevra, Champagne, sugen lymmaval ha sugra. An Frynkek 75 a dhiskwedh y’n fylm Casablanca.\nFrench Connection Gwrys a vynsow haval cognac ha likour Amaretto. An hanow a dheu dhyworth an fylm The French Connection.\nGolden Dream Gwrys a Galliano ha Cointreau. Klassys yw avel diwes wosa kinnyow. Devisys veu gans Raimundo Alvarez yn Miami y’n 1960ow dhe enora an gwarier gerys-da Joan Crawford.\nGrasshopper Gwrys a vynsow kehaval crème de menthe gwyrdh, crème de cacao gwynn, ha dehen, shackys gans rew ha sidhlys yn gwedren martini. Devisys veu gans Philip Guichet yn Orleans Nowydh yn 1918.\nHemingway Special Gwrys a romm, sugen limaval, likour keres ha sugen aval paradhis. An awtour, Ernest Hemingway, a gampollas an resayt wosa ev dhe assaya daykiri Klub Floridita yn La Habana, Kuba.\nHorse’s Neck Gwrys a vrandi (treweythyow hwiski bourbon) ha korev jynjer, gans troyll hir a rusken lymmaval.\nIrish Coffee Gwrys a goffi tomm, hwiski iwerdhonek ha sugra, ha treloubys gans dehen. Koktels hevelep veu servys y’n 19ves kansvledhen yn Almayn ha Wien.\nKir Musur a crème de cassis (likour koryns du), ha gwin gwynn war y benn. An hanow a enor Félix Kir, mer cita Dijon, Pow Frynk. Yma lies varyans hag a us likour avan, mor du po avalow gwlanek ynwedh.\nTe Rew Enys Hir\nLong Island Iced Tea Gwrys a vynsow haval a jynevra, vodka, tequila, romm gwynn, triple sec ha kola.\nMai Tai Devisys gans Victor J Bergeron, Tavernor Trader Vic’s yn Oakland, Kaliforni yn 1944. A hanow a dheu dhyworth yeth Enys Tahiti y’n Keynvor Hebask, ow styrya 'da'. Gwrys yw a romm, likour Curaçao (sawor owraval), melysugen orgeat ha sugen limaval.\nMargarita Gwrys a tequila, likour owraval ha sugen limaval, gans poltrans a holan a-dro dhe’n wedren. An diwes a dheuth dhyworth Meksiko, ha gerys-da o dhe Amerikanyon war dhy’golyow y’n oos Difen. Styr an hanow Margarita yn Spaynek yw kaja.\nMimosa Gwrys a champagne ha sugen owraval, ha gerys-da yn demedhyansow.\nMint Julep Gwrys a hwiski bourbon, rew skatt ha menta fresk skatt. An fordh hengovek dh’aga servya o yn hanaf arghans.\nMojito Gwrys a romm gwynn, melysugen kors sugra, sugen limaval, dowr pik-pik ha menta. Nyns eus akordyans a-dro dhe styr an hanow spaynek. Arhwithrans yn 2016 a gavas bos mojito an koktel moyha gerys-da yn an Ruvaneth Unys ha Pow Frynk.\nMoscow Mule Gwrys a vodka, korev jynjer ha sugen limaval, afinys gans genn a limaval. Servys yw dell yw usys yn kruskyn kober.\nPiña colada Gwrys a romm gwynn, leth know koko ha sugen pinaval, shackys gans rew. An koktel ma a dheuth a Puerto Rico.\nPisco Sour Gwrys a’n las a Berou, hemm yw, pisko, sugen limaval, melysugen sugra, rew, gwynn oy hag Angostura bitters.\nAwel Glor an Mor\nSea Breeze Gwrys a vodka, sugen goll garan ha sugen aval paradhis.\nKyjyans war an Treth\nSex on the Beach Gwrys a vodka, dowr tomm aval gwlanek, sugen owraval ha sugen goll garan.\nSingapore Sling Devisys a-dro dhe 1915 gans Ngiam Tong Boon yn Ostel Raffles, Singapour. Y hanow kynsa o Gin Sling. Gwrys yw a jynevra, brandi keres, Cointreau, Bénédictine, sugen pinaval, sugen limaval hag Angostura bitters.\nTequila Sunrise Gwrys a tequila, sugen owraval ha grenadine. Tequila Sunrise o hanow kan gans bagas rokk The Eagles, ha hanow fylm a 1988 gans Michelle Pfeiffer ha Mel Gibson ynwedh.\nVesper Restren:Gordon's Vesper.jpeg Gwrys a jynevra, vodka ha Kina Lillet (eghen a vermouth). Devisys veu an koktel ma gans James Bond y’n lyver Casino Royale skrifys gans Ian Fleming, ha henwys rag y gares, Vesper Lynd.\nZombie Gwrys a sugennow frooth, likouryow ha divers eghen a romm. Devisys veu yn 1934 gans Donn Beach yn y davern Don the Beachcomber yn Hollywood, Kaliforni.\nDiwosow Oos Nowydh[golegi | pennfenten]\nBarracuda Gwrya a romm, Galliano, sugen pinaval, sugen limaval ha lagyans a Prosecco.\nBee’s Knees Devisys gans Frank Meier yn 1921, chyf taverner y’n Ostel Ritz yn Paris. An hanow a dheuth dhyworth isyeth an oos Difen, ow styrya an gwella. Gwrys yw a jynevra, sugen lymmaval fresk ha mel.\nBramble Devisys gans Dick Bradsell yn Loundres yn 1984. Gwrys yw a jynevra, sugen lymmaval, melysugen sugra, crème de mûre (likour mor du) ha rew skatt.\nCanchanchara Gwrys a romm Kuba, mel ha sugen limaval fresk.\nTewl ha Hager\nDark’n’Stormy Gwrys a romm Goslings ha korev jynjer dres rew hag afinys gans tregh a limaval.\nEspresso Martini Devisys veu gans Dick Bradsell yn Fred’s Club yn Loundres y’n 1980ow. Nyns usi hemm diwes martini yn tevri drefen bos fowt a jynevra ha vermouth ynno. Gwrys yw a vodka, koffi espresso, likour koffi ha melysugen sugra.\nFernadito Diwes hir a Arghantina yw an Fernandito (henwys Fernando po Fernet ha Kola maga ta) hag a gonsyst a’n likour losowek Fernet (hevelep dhe Amaro dhyworth Itali), ha kola, dres rew. Y teuth gerys-da yn trev Córdoba y’n 1980ow. Hemm yw an kynsa koktel a Arghantina yn rol an IBA (keworrys yn 2020).\nFrench Martini Devisys y’n 1980ow yn onan a davernow Keith McNally yn Evrek Nowydh, ev a gonsyst a vodka, likour Chambord (sawor avan) ha sugen pinaval\nIllegal Gwrys a meszcal (las a Veksiko gwrys a’n losowen gansvledhen po agave), romm gwynn krev a Jamayka, Falernum (eghen a velysugen a’n Karibi gans saworyow jynjer, limaval, alamand ha kentrik spis) ha sugen limaval.\nMartini Banna Lymmaval\nLemon Drop Martini Devisys veu yn San Francisco y’n 1970ow gans Norman Jay Hobday. Gwrys yw a vodka citrus, triple sec ha sugen lymmaval.\nNoth hag a Vri\nNaked and Famous Gwrys a meszcal, Chartreuse melyn, Aperol (likour bitters a Itali) ha sugen limaval, yn mynsow haval.\nEvrek Nowydh Hwerow\nNew York Sour Hevelep yw dhe’n Hwiski Hwerow, mes an Evrek Nowydh Hwerow a wra keworra gwin rudh dhe’n hwiski, melysugen ha sugen lymmaval.\nOld Cuban Devisys yn 2001 gans Audrey Saunders. Ev a gonsyst a romm, sugen limaval, melysugen, Angostura bitters, delyow menta ha Champagne.\nPaloma Gwrys a tequila, sugen limaval ha diwes pik-pik blas aval paradhis kepar ha Lilt.\nJynn Ebron Paper\nPaper Plane Kemmysk a vynsow haval a hwiski bourbon, Aperol, Amaro Nonino (likour losowek) ha sugen lymmaval.\nPenicillin Devisys veu gans Sam Ross yn Evrek Nowydh yn 2005. Gwrys yw a hwiski albannek kemyskys, lagyans a hwiski brag Lagavulin, sugen lymmaval, melysugen mel ha treghow jynjyber fresk.\nPanch Russek an Gwenton\nRussian Spring Punch Gwrys a vodka, Crème de cassis, melysugen ha sugen lymmaval. Devisys gans Dick Bradsell yn Loundres y’n 1980ow. Henwys yw drefen ev dhe gomprehendya vodka (russek) ha devnydhyow diwes Collins (diwes an gwenton).\nSouthside Gwrys a jynevra, sugen limaval, melysugen ha menta. Leverys yw dell veu diwes drudh Al Capone, y bara a driga yn dyghowbarth Chicago.\nHanter kans Spisek\nSpicy Fifty Gwrys a vodka, kordial bleujyow skaw, melysugen mel, chili ha sugen lymmaval fresk. Devisys veu yn 2005 gans Salvatore Calabrese yn Loundres.\nSpritz Veneziano Gwrys a Prosecco, Aperol ha dowr pik-pik. Henwys yw avel Aperol Spritz ynwedh yn Sowsnek.\nBastard Ow Kodhav\nSuffering Bastard Gwrys a jynevra, brandi, sugen limaval, Angostura bitters ha lagyans a gorev jynjer. Gwrys veu y’n kynsa prys yn Ejyp yn 1942 rag soudoryon yn Ostel Shepheards gans an taverner Joe Scialom.\nTipperary Gwrys a hwiski iwerdhonek, vermouth rudh hweg, Chartreuse gwyrdh ha Angostura bitters.\nTommy’s Margarita Devisys yn San Francisco yn 1990 gans Julio Bermejo yn bosti y gerens, Tommy’s. Gwrys yw a tequila, sugen limaval ha melysugen losowen gansvledhen (agave).\nTrinidad Sour Gwrys a hwiski sugal, melysugen orgeat, sugen lymmaval hag Angostura bitters.\nVe.n.to Gwrys a grappa (las grappys), sugen lymmaval, kemmysk mel ha kordial kamil.\nYellow Bird Gwrys a romm gwynn, Galliano, triple sec ha sugen limaval.\nDiwettha golegyans an folen ma a veu an 18 Ebrel 2022, dhe 20:30.


1 Makkabeyon 16 (ABK) - Bible Society\n1 Makkabeyon 16 ABK\n1Yowann eth yn-bann a Gazara, hag ev a dherivas dh'y das Simon an pyth re wrug Kendebeus. 2Simon a elwis y dhew vab kottha Yudas ha Yowann, hag a leveris dhedha: ‘Ow breder ha my ha chi ow thas re vatalyas breselyow Ysrael a-dhia'gan yowynkneth bys y'n jydh hedhyw, ha traow re sewenis yn agan diwleuv, ow sawya Ysrael lieskweyth. 3Mes lemmyn gyllys koth ov, mes hwi dre versi Nev yw tevys dhe oes. Kemmerewgh ow le ha le ow broder, ha kewgh yn-mes hag omledhewgh a-barth agan kenedhel, ha bedhes an gweres hag a dheu a Nev genowgh.’\n4Ytho Yowann a dhewisas yn-mes a'n pow ugens mil gasor ha marghoglu, hag i a geskerdhas erbynn Kendebeus. I a spenas an nos yn Modein. 5Myttin a-varr i a sevis hag a geskerdhas bys y'n plen, le mayth esa lu bras ow tos er aga fynn, troeslu ha marghoglu; hag yth esa keynres yntredha. 6Ena ev ha'y lu a sevis yn aray er aga fynn. Ev a welas bos dhe'n soudoryon own a dreusi an keynres, ytho ev a dreusis yn kynsa, ha pan wrug an wer y weles, i a dreusis war y lergh. 7Ena ev a rannas an lu hag a worras an marghoglu yn kres an troeslu, rag marghoglu an eskerens o pur lies. 8I a sonas an hirgern, ha Kendebeus ha'y lu a veu fesys; lies anedha a goedhas goliys ha'n remenant a fias bys y'n dinas. 9Y'n termyn na Yudas broder Yowann a veu goliys, mes Yowann a's helghyas bys pan dheuth Kendebeus dhe Kedron, re bia drehevys ganso. 10I a fias ynwedh y'n touryow esa yn prasow Azotus, ha Yowann a's loskas gans tan, hag a-dro dhe dhew vil anedha a goedhas. Ena ev a dhehwelis dhe Yudi yn saw.\nMoldrans Simon ha'y Vebyon\n11Lemmyn Ptolemi mab Abubus re bia apoyntys governour war blen Yeriko; ev a'n jevo gwithva vras a arghans hag a owr, 12rag ev o deuv an arghoferyas. 13Y golonn a veu ughelhes; ev a vynnas kavoes maystri war an pow, hag y hwrug towlow traytus erbynn Simon ha'y vebyon, rag ma's tiswrella. 14Lemmyn yth esa Simon ow kul tro hwithrans a drevow an pow hag ow tyghtya aga edhommow, hag yth eth yn-nans dhe Yeriko gans y vebyon Mattathias ha Yudas, y'n kans seytek ha tri-ugensves blydhen,16:14 134 kyns Krist. y'n unnegves mis, hemm yw an mis Shebat. 15Mab Abubus a's degemmeras yn fals y'n dinas byghan yw gelwys Dok, re dhrehevis ev; ev a ros dhedha gwledh vras, hag a gudhas gwer ena. 16Pan o Simon ha'y vebyon medhow, Ptolemi ha'y dus a sevis ha kemmeres aga arvow; i a stevyas war Simon yn hel an wledh ha'y ladha war-barth gans y dhew vab ha re a'y wesyon. 17Ytho ev a wrug ober a drayturi meur hag a attylis drog rag da.\nYowann a Hol Simon\n18Ena Ptolemi a skrifas derivas a-dro dhe'n traow ma ha'y dhannvon dhe'n myghtern, orth y bysi may tannvonna kasoryon dhodho rag y weres, ha may taskorra dhodho an pow ha'n sitys. 19Ev a dhannvonas kasoryon erell dhe Gazara rag diswul Yowann; ev a dhannvonas lytherow dhe'n gaptenyon, owth ynnia warnedha junya ganso, rag may rolla dhedha arghans hag owr ha rohow. 20Hag ev a dhannvonas erell rag kemmeres Yerusalem ha menydh an tempel. 21Mes nebonan a boenyas kyns ha derivas dhe Yowann yn Gazara y das ha'y vreder dhe verwel, hag ‘Ev re dhannvonas tus dhe'th ladha jy ynwedh’. 22Pan glewas hemma fest dyegrys o; ev a settyas dalghenn y'n wer re dhothya rag y dhiswul, ha'ga ladha; rag ev a wodhya i dhe hwilas y dhiswul. 23Remenant gweythresow Yowann, y vreselyow ha'n oberow brav a wrug ev, ha drehevyans an fos a wrug ev, ha'y wriansow, 24skrifys yns yn kovadhow y arghoferyaseth, a-dhia'n termyn may feu gyllys arghoferyas wosa y das.